KPM pandang serius isu penculikan

TANJUNG MALIM, 29 September- Kementerian Pelajaran Malaysia (KPM) memandang serius isu dakwaan cubaan menculik membabitkan pelajar sekolah di beberapa negeri.  Menteri Pendidikan Datuk Dr Mohd Radzi Jidin berkata pihaknya akan meneliti semua aspek berkaitan perkara tersebut bagi memastikan ianya tidak berulang.

(Menteri Pendidikan Datuk Dr Mohd Radzi Jidin)

"Di peringkat kita pun, kita mempunyai maklumat yang sangat terhad, jadi siasatan yang dibuat itu oleh pihak polis. Jadi polis yang akan menentukan apakah asas sebenarnya setiap pelaporan yang dibuat itu. Jadi saya rasa itu kunci yang paling penting."Jadi apabila polis telah membuat siasatan, kalau ada perkara-perkara yang memerlukan penelitian daripada kita,daripada pihak KPM kita akan sentiasa bekerjasama untuk memastikan segala usaha dapat dilakukan bersama", katanya.Tambahnya lagi, murid perlu sentiasa diingatkan tentang keselamatan diri dan pihak sekolah juga disaran untuk terus mengambil langkah berhati-hati. Sebelum ini, cubaan culik melibatkan pelajar telah dilaporkan di beberapa negeri antaranya di Perak, Pahang,Melaka, Kedah, Kelantan, Terengganu dan Perlis.  Siasatan lanjut yang dijalankan oleh pihak polis mendapati dakwaan tersebut tidak berasas dan palsu.  Beliau berkata demikian selepas Program Explorasi Alam Lestari siri 3 di Pusat Perlindungan Hidupan Liar di Sungkai, Perak.


Kerjasama pelbagai kementerian tingkat kemasukan pelajar antarabangsa

NILAI, 29 September- Tindakan intervensi yang strategik dan menyeluruh melibatkan Kementerian Pengajian Tinggi (KPT), jabatan dan agensi di bawahnya serta rakan strategik dapat membantu KPT dalam mencapai sasaran 250,000 pendaftaran pelajar antarabangsa di Institusi Pengajian Tinggi (IPT) dalam negara.Menurut Menteri Pengajian Tinggi, Datuk Seri Dr. Noraini Ahmad, perencanaan pelan penggubalan dasar serta penentuan strategi berkesan yang merentasi kementerian perlu seiring agar segala inisiatif yang dilaksana berada di landasan yang betul.

(Menteri Pengajian Tinggi, Datuk Seri Dr. Noraini Ahmad)

Beliau berkata ia memerlukan kolaborasi, persetujuan dan kerjasama daripada Kementerian Dalam Negeri, Kementerian Luar Negeri, Kementerian Pelancongan, Seni dan Budaya, Jabatan Imigresen serta Education Malaysia Global Services."Menjadi harapan saya agar dengan adanya kedua-dua buah garis panduan ini, IPT di Malaysia akan menjadi lebih berdaya saing dan sentiasa proaktif dalam memastikan agenda aspirasi pengantarabangsaan pendidikan tinggi negara sebagai hab pendidikan tinggi di peringkat global akan tercapai", katanya ketika berucap pada Majlis Perasmian Seminar Pengantarabangsaan Pengajian Tinggi 2022 di Univerisiti Sains Islam Malaysia (USIM), Nilai.Sehingga kini, seramai 131,255 pelajar antarabangsa telah berdaftar di seluruh IPT.Dalam majlis sama, turut dilancarkan dua buah buku bertajuk Garis Panduan Amalan Terbaik Pengurusan Pelajar untuk IPT Di Malaysia dan Garis Panduan Pelaksanaan Mobiliti Di IPT di Malaysia.


Pakej mekanisasi ladang keledek yang diperkenalkan MARDI, tingkat produktiviti

BACHOK, 29 September- Pakej mekanisasi ladang bagi tanaman keledek yang diperkenalkan Kementerian Pertanian dan Industri Makanan (MAFI) melalui Institut Penyelidikan dan Kemajuan Pertanian Malaysia (MARDI) bakal meningkatkan produktiviti dan membantu ke arah meningkatkan skala pengeluaran tanaman itu. Ia sekali gus dapat meningkatkan pendapatan dan taraf hidup petani selain dapat mengurangkan kebergantungan import. Timbalan Menteri Pertanian dan Industri Makanan 1 (MAFI), Datuk Seri Ahmad Hamzah berkata, pakej mekanisasi pengeluaran ubi keledek yang diperkenalkan oleh MARDI itu juga mampu mempercepatkan operasi di ladang, menjimatkan kos tenaga buruh dan seterusnya berupaya meningkatkan pengeluaran ubi keledek negara.Katanya, kaedah penanaman ubi keledek secara manual memerlukan tenaga pekerja yang ramai dan kos yang tinggi adalah faktor kepada keluasan yang terhad dan produktiviti yang rendah.

"Kita dapat lihat MARDI telah membuat penemuan yang cukup, bukan sahaja secara penanaman terkini dengan mengunakan mekinisasi secara sepenuhnya, bahkan penemuan-penemuan fomulasi baja yang boleh kita pasarkan pada petani-petani serta pekebun-pekebun untuk mempertingkatkan pengetahuan mereka", katanya.

(Timbalan Menteri Pertanian dan Industri Makanan 1, Datuk Seri Ahmad Hamzah)

Beliau berkata demikian ketika ditemui pemberita selepas Majlis Pelancaran Tanaman Ubi Keledek serta Lawatan Ke Plot Penyelidikan Bawang di Institut Penyelidikan Dan Kemajuan Pertanian Malaysia (MARDI) Bachok, hari ini.  Turut hadir, Ketua Pengarah MARDI Datuk Dr. Mohamad Zabawi Abdul Ghani. Datuk Seri Ahmad berkata, melihat kepada peningkatan hasil dan kualiti ubi keledek, penanaman keledek secara fertigasi menjadi pilihan alternatif kepada usahawan tani dan petani bagi meningkatkan hasil pengeluaran pertanian.Ini sekali gus dapat meningkatkan pendapatan mereka, kadar sara diri (SSR) negara terhadap komoditi ini.


RISDA mohon bantuan musim tengkujuh ditingkatkan

REMBAU, 29 September- Pihak Berkuasa Kemajuan Pekebun Kecil Perusahaan Getah (RISDA) memohon kerajaan mempertimbangkan untuk menaikkan Bantuan Musim Tengkujuh (BMT) kepada 232,000 pekebun kecil di seluruh negara dalam pembentangan Belanjawan 2023.Pengerusinya Datuk Seri Mohd Salim Mohd Sharif berkata pada tahun lepas, RISDA telah memperuntukkan RM191 juta BMT kepada setiap pekebun kecil yang memiliki keluasan kebun getah kurang daripada 2.5 hektar.“Jumlah peningkatan itu bergantung kepada bajet kerajaan yang akan dibentangkan nanti, terserah berapa tapi saya harap ia melebihi yang kita terima pada tahun lepas untuk membantu meringankan beban pekebun kecil.“Sekarang jumlah BMT kita beri ialah RM600 seorang yang dibayar dua kali pada November dan Disember, jadi kita minta naikkan. Kita juga sudah adakan pertemuan dengan pekebun kecil membincangkan perkara tersebut,” katanya kepada pemberita selepas majlis Pekebun Kecil Makmur dan Penyampaian Dividen Tanam Semula Komersial (TSK) RISDA peringkat Negeri Sembilan di sini hari ini.Dalam pada itu, beliau sekali lagi meminta harga getah sekerap dinaikkan kepada lebih RM3 sekilogram (kg) berbanding RM2.50 per kg ketika ini bagi meningkatkan pendapatan penoreh getah yang terjejas lebih-lebih lagi berdepan dengan cuaca tidak menentu ketika ini.“Kita minta harga lantai ditingkatkan 50 sen yang akan membabitkan kos kira-kira RM500 juta, tetapi kita kena tengok juga kemampuan kewangan kalau tak boleh sekurang-kurang kerajaan boleh naikkan BMT,” katanya.Mohd Salim yang juga Ahli Parlimen Jempol berkata pendapatan bulanan pekebun kecil ketika ini sekitar RM750, tidak mencukupi untuk menampung kehidupan dengan kos sara hidup semakin tinggi sekali gus menyebabkan sektor komoditi itu mengecil kerana tidak ramai berminat mengusahakannya.Menteri Pembangunan Luar Bandar Datuk Seri Mahdzir Khalid sebelum ini dilaporkan berkata kementerian sedang merangka dua syor untuk dibentangkan kepada Perdana Menteri Datuk Seri Ismail Sabri Yaakob, iaitu menaikkan harga lantai getah sekerap kepada lebih RM3 sekilogram dan melanjutkan tempoh BMT daripada tiga bulan kepada enam bulan.Mahdzir berkata satu jawatankuasa kabinet telah diwujudkan melibatkan tiga kementerian iaitu Kementerian Pembangunan Luar Bandar, Kementerian Perusahaan Perladangan dan Komoditi dan Kementerian Kewangan bagi memperhalusi dan mengenal pasti syor terbaik untuk dilaksanakan.

Ahli Dewan Undangan Negeri (ADUN) Rantau Datuk Seri Mohamad Hasan (kanan) menyampaikan insentif kepada pekebun-pekebun kecil pada Majlis Pekebun Kecil Makmur Penyampaian Dividen TSK Risda di Dewan Biduanda Universiti Teknologi Mara (UiTM) Rembau hari ini / FOTO BERNAMA

Terdahulu, seramai 1,343 pekebun kecil sawit RISDA di Negeri Sembilan menerima dividen TSK hasil keuntungan daripada projek kebun yang diuruskan RISDA Plantation Sdn Bhd (RPSB) membabitkan RM6.33 juta sejak Januari hingga Ogos tahun ini.Mohd Salim berkata agensi itu turut menyerahkan Kelulusan Projek Aktiviti Ekonomi Tambahan dan Pembangunan Usahawan Bimbingan RISDA Peringkat Negeri Sembilan bernilai RM 2.2 juta yang memberi manfaat kepada 388 usahawan di negeri itu. -BERNAMA


Malaysia main peranan penting gesa penghapusan senjata nuklear

KUALA LUMPUR, 29 September- Malaysia terlibat aktif dalam usaha antarabangsa dalam menggesa penghapusan menyeluruh senjata nuklear menerusi penyertaannya dalam ketiga-tiga persidangan antarabangsa utama mengenainya sejak 2013.Komitmen negara yang tidak berbelah-bahagi terhadap pelucutan senjata nuklear, dibuktikan melalui penyertaannya dalam Persidangan Antara Kerajaan mengenai Kesan Senjata Nuklear ke atas Kemanusiaan, anjuran Norway di Oslo pada 2013, diikuti persidangan kedua dan ketiga di Nayarit, Mexico dan Vienna, Austria, setahun kemudian.Setiausaha Agung Bulan Sabit Merah Malaysia (MRC) Hakim Hamzah, berkata pada persidangan pertama Kesan Senjata Nuklear ke atas Kemanusiaan yang berlangsung di Vienna pada Disember 2014, wakil daripada tiga parti politik berbeza dari Malaysia, hadir.Ini jelas menunjukkan bahawa parti politik berbeza, yang mewakili pandangan rakyat Malaysia, sedar akan pentingnya untuk mengetahui impak serius penggunaan senjata nuklear.“Diharapkan agar tidak kira parti politik di Malaysia yang mewakili kerajaan masa kini, rakyat Malaysia boleh menaruh keyakinan bahawa dasar Malaysia mengenai perkara berkaitan senjata nuklear kekal sama,” katanya kepada Bernama dalam temu bual eksklusif baru-baru ini sempena ulang tahun kedua ratifikasi Perjanjian Larangan Senjata Nuklear (TPNW) Malaysia, pada 30 September 2020.Malaysia ialah negara ke-46 yang meratifikasi perjanjian itu dan ini sendiri merupakan sumbangan yang sangat besar Malaysia untuk masyarakat antarabangsa ke arah penghapusan senjata nuklear, katanya sambil menambah sebagai rakyat Malaysia, beliau amat berbangga terhadap pendirian tegas negara dalam hal-hal berkaitan senjata nuklear.Mengikut ratifikasi TPNW, negara penandatangan dilarang menggunakan atau mengancam untuk menggunakan senjata nuklear atau peranti letupan nuklear lain. Mereka juga dilarang untuk membangunkan, menguji, menghasilkan, mengeluar atau memperoleh, memiliki atau menyimpannya.TPNW juga menetapkan negara anggota supaya bekerjasama dalam memastikan kejayaan pelaksanaan perjanjian yang antara lain termasuk keperluan untuk menyediakan bantuan teknikal, material dan kewangan kepada negara yang terjejas oleh senjata nuklear.Hakim berkata Pergerakan Bulan Sabit Merah/Palang Merah Antarabangsa telah menggesa pemansuhan senjata nuklear sejak September 1945 lagi, selepas peristiwa pengeboman atom di Hiroshima Jepun, dan menambah pertubuhan antarabangsa itu kerap menyeru “larangan mutlak” senjata nuklear sejak itu.Beliau berkata risiko konflik atau kemalangan nuklear sekarang lebih tinggi berbanding beberapa dekad lepas memandangkan masih terdapat negara yang berpegang kepada pendapat bahawa senjata nuklear ialah alat untuk memastikan keselamatan negara dan serantau serta perlu bagi mengekalkan keseimbangan geostrategik.“Walaupun terdapat bukti bahawa risiko penggunaan senjata nuklear, sama ada secara sengaja, salah perkiraan atau secara tidak sengaja, semakin meningkat sejak beberapa tahun kebelakangan ini ke tahap tertinggi sejak Perang Dingin,” katanya.

Setiausaha Agung Bulan Sabit Merah Malaysia (MRC) Hakim Hamzah / FOTO MRC

Mengenai usaha BSMM mempromosi TPNW, beliau berkata ceramah menerusi Facebook MRC-ICRC (Jawatankuasa Palang Merah Antarabangsa) mengenai pemansuhan nuklear baru-baru ini menunjukkan belia, termasuk pelajar sekolah menengah berminat untuk mengetahui tentang TPNW dan pemansuhan nuklear.Lebih 500 belia hadir pada ceramah dalam talian serta sesi interaktif bersama penceramah dari MRC dan ICRC. -BERNAMA


Bajet 2023 kekal fokus bina semula, kukuhkan ekonomi

KUALA LUMPUR, 29 September- Bajet 2023 yang dijadual dibentangkan di Parlimen minggu depan dijangka mengekalkan objektif teras kerajaan untuk membina semula dan mengukuhkan ekonomi negara selepas pandemik.Prof Madya Dr Nuradli Ridzwan Shah Mohd Dali dari Fakulti Ekonomi dan Muamalat, Universiti Sains Islam Malaysia (USIM) percaya walaupun terdapat ura-ura menyatakan pilihan raya umum (PRU) semakin hampir, pembentangan belanjawan yang akan datang ini masih akan menumpukan kepada membina semula ekonomi negara.“(Pada pendapat saya), ia mungkin belanjawan yang memuaskan, tetapi ini tidak seharusnya mengalih perhatian kita daripada memberi tumpuan kepada membina semula ekonomi negara dan memastikan kita berada di laluan pemulihan yang betul selepas pandemik,” katanya semasa program “The Brief” Bernama TV yang disiarkan pada hari Rabu.

Mengenai saiz belanjawan, Nuradli berkata peruntukan belanjawan tahun ini mungkin lebih kurang sama dengan tahun lepas, tetapi dengan defisit yang lebih rendah sedikit berbanding kira-kira 6.0% dalam Bajet 2022.“Tahun ini, ia (defisit) mungkin tidak setinggi belanjawan sebelumnya, kerana matlamat ‘belanjawan yang baik’ bukan untuk mengalami defisit yang sangat besar,” tambahnya. -BERNAMA


Bajet 2023: Banyakkan pembangunan infrastruktur hijau di bandar

KUALA LUMPUR, 29 September- Perancangan dan pembangunan infrastruktur hijau dalam konsep perbandaran diharapkan akan diberi penekanan dalam Bajet 2023 yang bakal dibentangkan pada 7 Oktober ini.Dekan Fakulti Reka Bentuk dan Seni Bina Universiti Putra Malaysia (UPM) Prof Madya Dr Suhardi Maulan berkata pembangunan kawasan lapang dan hijau ini adalah elemen penting bagi menjadikan bandar lebih berdaya tahan, sejajar dengan matlamat Malaysia untuk mencapai Agenda Pembangunan Mampan 2030."Kawasan lapang dan hijau ini memberi manfaat yang cukup besar kepada penduduk bandar sekali gus memainkan peranan penting dalam perancangan bandar yang sihat dan berdaya huni."Jadi, kita tidak boleh lagi memandang kawasan lapang dan hijau ini sebagai tempat rekreasi dan beriadah (semata-mata) tetapi perlu digabung jalin sebagai satu infratsruktur hijau yang boleh diguna pakai untuk mengurangkan bencana alam," katanya kepada Bernama.Justeru, katanya, sebagai usaha menambah, menjaga dan memelihara serta memulihara kawasan lapang dan hijau, penumpuan juga perlu diberikan kepada pembangunan kapasiti sumber manusia yang pakar seperti arkitek landskap dalam memastikan kemampanan bandar."Kita tidak mahu kawasan lapang dan hijau sedia ada atau akan datang dibiarkan dan tidak diselenggara dengan baik. Sebab itu, kita perlu ada bajet untuk kapasiti bangunan bagi melatih dan melantik mereka yang pakar dalam bidang berkenaan untuk menjaga kawasan ini supaya objektif yang ditetapkan tercapai," katanya.Sementara itu, Penolong Naib Canselor Kolej Pengajian Alam Bina, Universiti Teknologi MARA (UiTM), Prof Dr Jamanlunlaili Abdullah mencadangkan pembinaan infrastruktur bagi tujuan penjanaan aktiviti ekonomi yang memberi penawaran pekerjaan juga diharap menjadi fokus Bajet 2023.Beliau berkata tempat perniagaan di kawasan pusat bandar sedia ada masih dapat menampung aktiviti perniagaan tetapi pertimbangan baharu boleh difokus kepada kawasan pinggir bandar bagi mengimbangi jumlah populasi penduduk yang semakin meningkat.

“Isu kesejahteraan bandar tidak boleh tercapai jika penduduk tidak mempunyai sumber pendapatan atau pekerjaan, ini kerana jaminan pekerjaan, kewangan yang stabil, kesihatan dan sosial adalah faktor penting kepada kemampuan hidup seseorang.“Selain itu, pembaharuan bandar yang memberi tumpuan kepada pemulihan bandar yang telah merosot atau imej bandar mati juga penting bagi merancakkan semula aktiviti ekonomi sekali gus dapat memberi nafas baharu di sesuatu kawasan yang lama,” katanya. -BERNAMA


Anwar pertimbang tandingi kerusi Parlimen 'pengkhianat' PKR, PH

PETALING JAYA, 29 September- Ketua Pembangkang Datuk Seri Anwar Ibrahim mendedahkan, hasratnya untuk bertanding dan merampas kerusi Parlimen yang disandang oleh 'pengkhianat' PKR dan Pakatan Harapan (PH).Presiden PKR itu bagaimana pun tidak menyatakan secara spesifik mengenai kerusi Parlimen yang menjadi perhatiannya, namun kerusi itu mestilah memberi kelebihan tambahan kepada PKR dan PH.“Secara jujur saya belum ada pilihan lagi (Parlimen) untuk ditandingi tapi dalam pertimbangan adalah kerusi pengkhianat (PKR dan PH), misalnya jika parti kata bertanding di Gombak (Parlimen) saya bertanding di situ,” katanya.Beliau berkata demikian pada sesi soal jawab pada program Sembang Kencang KLS @ Anwar Ibrahim anjuran Kelab Wartawan Kuala Lumpur & Selangor (KLS), di sini, semalam.Anwar berkata ketika ini sentimen dan sokongan yang diterimanya di Port Dickson kuat dan lebih baik berbanding ketika bertanding pada Pilihan Raya Kecil Port Dickson pada Oktober 2018.

Ahli Parlimen yang keluar PKR dan sertai Bersatu ialah Ahli Parlimen Gombak Datuk Seri Mohamed Azmin Ali, Datuk Zuraida Kamaruddin (Ampang), Datuk Seri Saifuddin Abdullah (Indera Mahkota), Datuk Kamaruddin Jaffar (Bandar Tun Razak), Datuk Mansor Othman (Nibong Tebal), Datuk Rashid Hasnon (Batu Pahat), Datuk Seri Dr Santhara Kumar (Segamat), Ali Biju (Saratok), Willie Mongin (Puncak Borneo) dan Jonathan Yasin (Ranau). -BERNAMA


Rempuh papan tanda, pemandu lori maut

BAYAN LEPAS, 28 September- Seorang pemandu lori maut apabila kenderaan dipandunya merempuh sebuah papan tanda di Persiaran Paya Terubong 2, dekat Bayan Lepas.Mangsa, S. Kumaravelan, 48 tahun dilaporkan mati di tempat kejadian akibat dihempap tiang konkrit dalam kejadian kira-kira pukul 3.15 petang tadi.Ketua Balai Bomba dan Penyelamat Paya Terubong, Mohd Shakir Abdullah ketika dihubungi berkata, semasa tiba di lokasi kejadian pihaknya mendapati mangsa berada dalam keadaan tersepit di bahagian pemandu.

(Ketua Balai Bomba dan Penyelamat Paya Terubong, Mohd Shakir Abdullah)

Pihaknya menerima panggilan berhubung kejadian pada pukul 3.20 petang dan tiba di lokasi 10 minit kemudian.Pasukan bomba dari Balai Bomba dan Penyelamat Paya Terubong dan Bayan Baru berada di lokasi insiden bagi operasi mengeluarkan mangsa.Mayat mangsa kemudiannya diserahkan kepada polis untuk tindakan lanjut.Operasi tamat sepenuhnya pada pukul 4.37 petang tadi.

(Operasi menyelamat mangsa oleh pasukan bomba dari BBP Paya Terubong dan Bayan Baru)


Tiada kompromi kepada madrasah jalankan penderaan kepada penghuni

BUKIT GANTANG, 28 September- Kerajaan tidak akan berkompromi terhadap mana-mana madrasah di negara ini yang didapati menjalankan penderaan ala militan kepada penghuninya, tegas Menteri di Jabatan Perdana Menteri (Hal Ehwal Agama) Senator Datuk Idris Ahmad.Beliau berkata tindakan sewajarnya perlu diambil sekiranya melibatkan pelanggaran undang-undang supaya memberi pengajaran kepada orang lain kerana merosakan imej agama Islam.“Kita harap orang ramai membuat laporan kepada pihak berkuasa agama negeri, sekiranya mempunyai maklumat untuk diambil tindakan,” katanya ketika ditemui pemberita selepas merasmikan Naik Taraf Surau Al Faizin dan Tazkirah Maulidur Rasul 1444H/2022 di Sekolah Menengah Kebangsaan Tengku Menteri di Changkat Jering di sini hari ini.

Menteri di Jabatan Perdana Menteri (Hal Ehwal Agama) Senator Datuk Idris Ahmad FOTO BERNAMA

“Imej sekolah agama perlu dilakukan selari dengan ajaran agama kita dan kita tidak mahu satu kes yang berlaku, kerana banyak sekolah lain yang menyumbang pembangunan insan yang baik. Jangan kerana nila setitik rosak susu sebelanga," katanya.


KKM sediakan draf MJM baharu berhubung pemansuhan Seksyen 309 Kanun Keseksaan

PUTRAJAYA, 28 September- Kementerian Kesihatan (KKM) akan menyediakan draf Memorandum Jemaah Menteri (MJM) baharu, berhubung permohonan pemansuhan Seksyen 309 Kanun Keseksaan [Akta 574] untuk tidak menjenayahkan kesalahan cubaan bunuh diri seperti yang disarankan pihak Jabatan Peguam Negara (AGC).Menteri Kesihatan Khairy Jamaluddin berkata KKM telah menerima laporan hasil kajian oleh pihak AGC berkaitan cadangan dekriminalisasi bagi cubaan bunuh diri.Beliau berkata hasil kajian pihak AGC itu akan dibincangkan dalam sesi libat urus dengan pihak berkepentingan seperti Kementerian Dalam Negeri (KDN), Polis Diraja Malaysia (PDRM), Angkatan Tentera Malaysia dan AGC untuk dimasukkan dalam draf MJM sebelum dibawa ke mesyuarat Kabinet.“Pada waktu saya bawa MJM ini (sebelum ini), nampak macam KDN tak berapa setuju. Kita tengoklah sama ada mereka boleh dipengaruhi untuk menyokong usaha kita decriminalised cubaan bunuh diri ini,” katanya kepada media selepas Majlis Agihan Dana Bagi Program Kesihatan Mental kepada Badan-badan Bukan Kerajaan (NGO), di sini hari ini.MJM sebelum ini merupakan usaha nyah jenayah cubaan bunuh diri dan langkah meminda atau memansuhkan Seksyen 309 Kanun Keseksaan yang mensabitkan tingkah laku itu sebagai kesalahan jenayah. Di bawah Seksyen 309 Kanun Keseksaan, mereka yang didapati cuba membunuh diri boleh dihukum penjara sehingga satu tahun atau didenda atau kedua-duanya sekali.Khairy berkata sama ada pindaan terhadap Akta 574 itu dapat dibentangkan dalam sesi Parlimen akan datang, bergantung kepada keputusan mesyuarat Jemaah Menteri apabila beliau membawa MJM itu untuk dibincangkan.

Sementara itu, Khairy berkata KKM telah mengemukakan permohonan dalam Bajet 2023 untuk kerajaan menambah peruntukan bagi Program Kesihatan Mental, Kaunseling dan Psikososial sebanyak 2.5% daripada peruntukan tahun ini berjumlah RM408.58 juta. “Dari masa ke semasa kita cuba tingkat perkhidmatan terutamanya kesihatan mental. -BERNAMA


Pemakaian pelitup muka dalam kapal terbang tidak lagi wajib - Khairy

KUALA LUMPUR, 28 September- Kementerian Kesihatan (KKM) mengumumkan bahawa pemakaian pelitup muka tidak lagi diwajibkan ketika menaiki kapal terbang, berkuat kuasa serta-merta pada hari ini.Menteri Kesihatan Khairy Jamaluddin berkata keputusan itu dibuat dengan menggunakan pendekataan berasaskan risiko dan telah mengambil kira penambahbaikan dalam teknologi kapal terbang serta beban kes COVID-19 di Malaysia yang lebih terkawal ketika ini."(Hal ini termasuk) pengudaraan yang baik di dalam kabin; penggunaan penapis partikel udara yang mempunyai kecekapan tinggi (HEPA) untuk mengeluarkan bahan cemar bawaan udara; susunan tempat duduk ke hadapan dan kekerapan penjadualan disinfeksi kapal terbang," katanya dalam kenyataan hari ini.Bagaimanapun, Khairy berkata KKM amat menggalakkan agar pemakaian pelitup muka terus diamalkan bagi kumpulan individu bergejala seperti demam, batuk dan selesema; individu berisiko tinggi seperti warga tua, orang dengan penyakit kronik, individu dengan imuniti rendah dan ibu mengandung.Selain itu, individu yang mengembara bersama orang yang berisiko tinggi seperti warga emas dan kanak-kanak juga digalakkan untuk terus memakai pelitup muka di dalam kapal terbang, katanya.Khairy memaklumkan kelonggaran pemakaian pelitup muka di kapal terbang itu selaras dengan syor kesihatan dari negara seperti Kesatuan Eropah, United Kingdom, Amerika Syarikat, Australia, New Zealand dan Singapura.

Menteri Kesihatan Khairy Jamaluddin / FOTO BERNAMA

Menurutnya, keperluan pemakaian pelitup muka di dalam kapal terbang bagaimanapun masih tertakluk kepada syarat yang ditetapkan oleh negara yang dikunjungi.Kerajaan mewajibkan pemakaian pelitup muka bermula 1 Ogos 2020, namun pada 7 September lepas, KKM telah mengumumkan pemakaian pelitup muka di dalam bangunan adalah atas pilihan. -BERNAMA


Mahkamah tolak permohonan Muhammad Shafee gantung prosiding kes saman LHDN

KUALA LUMPUR, 28 September- Mahkamah Tinggi hari ini menolak permohonan peguam Tan Sri Muhammad Shafee Abdullah untuk menggantung prosiding kes saman berhubung cukai pendapatan berjumlah RM9.41 juta sementara menunggu penyelesaian rayuannya di Pesuruhjaya Khas Cukai Pendapatan Malaysia.Peguam Muhammad Farhan Muhammad Shafee berkata Pesuruhjaya Kehakiman Roz Mawar Rozain menolak permohonan anak guamnya dengan kos RM5,000 perlu dibayar kepada Lembaga Hasil Dalam Negeri (LHDN).“Mahkamah menolak alasan pemohon (Muhammad Shafee) bahawa wujud keadaan istimewa untuk menggantung prosiding itu. Mahkamah menetapkan pengurusan kes pada 6 Oktober ini bagi menetapkan tarikh pendengaran kes saman itu,” katanya ketika dihubungi pemberita selepas prosiding secara dalam talian hari ini.Sementara itu, Peguam Kanan Hasil Al-Hummidallah Idrus yang mewakili LHDN ketika dihubungi mengesahkan perkara itu.Prosiding hari ini turut disertai peguam Datuk Seri Rajan Navaratnam dan Wee Yeong Kang yang mewakili Muhammad Shafee manakala LHDN turut diwakili Peguam Kanan Hasil Norhisham Ahmad dan Muhammad Faqrol Syazreen Mohd Ghause.Muhammad Shafee, 70, memfailkan permohonan itu pada 3 November 2021 antara lain memohon perintah supaya prosiding itu digantung sementara menunggu rayuan Datuk Seri Najib Tun Razak dan anaknya Datuk Mohd Nazifuddin berhubung pembayaran cukai pendapatan masing-masing berjumlah RM1.69 bilion dan RM37.6 juta kepada LHDN, diputuskan Mahkamah Persekutuan.Muhammad Shafee turut memberikan alasan bahawa beliau telah memfailkan notis rayuan terhadap notis taksiran tambahan bagi tahun 2011, 2012, 2013, 2014 dan 2016 kepada LHDN pada 27 Jun 2019 selain wujud keadaan istimewa untuk menggantung prosiding itu.Pada 27 September tahun lepas, LHDN memohon supaya kes saman terhadap Muhammad Shafee diputuskan melalui penghakiman terus atas alasan antaranya defendan gagal membayar keseluruhan tunggakan cukai pendapatan dan kenaikan cukai yang dikenakan ke atas beliau berjumlah RM9,414,708.32 dalam tempoh yang ditetapkan.

Tan Sri Muhammad Shafee Abdullah / FOTO BERNAMA

LHDN yang memfailkan saman itu pada 6 Mei tahun lepas mendakwa sehingga kini, peguam tersebut masih gagal membayar amaun cukai pendapatan yang masih terhutang bagi Tahun-Tahun Taksiran 2011, 2012, 2013, 2014 dan 2016 termasuk kenaikan yang dikenakan.Muhammad Shafee merupakan peguam Najib dalam kes penyelewengan dana SRC International Sdn Bhd dan 1Malaysia Development Berhad (1MDB) dan beliau turut berdepan dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN. -BERNAMA


Suri rumah disaran buat caruman PERKESO

KUALA PERLIS, 28 September- Bagi memberi kesedaran dan kefahaman, khususnya kepada suri rumah, Pertubuhan Keselamatan Sosial (PERKESO) menganjurkan Program Libat Urus Inisiatif Baharu, di Perlis. Exco Sumber Manusia Negeri, Rozeana Ahmad mengharapkan kumpulan sasar bersedia untuk membuat caruman bagi membolehkan mereka dilindungi. Jelasnya, setakat ini seramai 5,000 suri rumah telah mencarum dalam skim berkenaan.  "Yang terkini kita ada skim kepada suri rumah, di mana suri rumah dilindungi semasa melakukan atau melaksanakan kerja-kerja suri rumah. Jadi ini kita dapat melihat bahawa kerajaan sentiasa mengambil berat dan apabila berlaku perkara yang tidak diingini, kita dilindungi dan bukan sahaja kita ataupun suri rumah, satu keluarg dapat manfaat daripadanya," katanya.

(Exco Sumber Manusia negeri Perlis, Rozeana Ahmad)

Beliau berkata demikian selepas merasmikan Program Libat Urus Inisiatif Baharu PERKESO di Kangar, Perlis.Skim suri rumah berkenaan telah diluluskan di peringkat parlimen dan akan dikuat kuasakan bermula 1 Disember ini.


Jamin kebajikan anak tentera, lapan inisiatif pendidikan disediakan

MELAKA, 28 September- Kementerian Pertahanan mengumumkan lapan inisiatif dalam usaha memperkasa aspek pendidikan dan membela kebajikan warganya termasuk Veteran Angkatan Tentera Malaysia dan keluarga mereka.  Ia dilaksanakan dengan kerjasama Yayasan Lembaga Tabung Angkatan Tentera (LTAT). Menteri Kanan Pertahanan, Datuk Seri Hishammuddin Tun Hussein memaklumkan, Program Dermasiswa Premium menawarkan insentif sebanyak RM5,000 secara sekali bayar kepada anak warga ATM atau veteran ATM yang berjaya melanjutkan pengajian Ijazah Pertama di universiti ranking 100 terbaik dunia.  Turut diumumkan, Skim Penabungan Anak-Anak ATM Rukun Kelima (SPARK) yang memberi manfaat kepada lebih 13,000 anak anggota ATM melibatkan kos keseluruhan RM675,000. ringgit. “Ketiga program sentuhan Elite SPM, melalui program ini anak-anak kita yang akan menduduki peperiksaan SPM akan berkolaborasi dengan guru dan pakar daripada Sekolah Berprestasi Tinggi dan MRSM ( Maktab Rendah Sains Mara) yang berpengalaman luas. Program 'train and place program' yang mendapat kerjasama Yayasan Peneraju akan dilaksanakan khusus untuk anak-anak warga ATM dan veteran," katanya.

(Menteri Kanan Pertahanan, Datuk Seri Hishammuddin Tun Hussein)

Hishammuddin berkata demikian ketika lawatan kerja di Kem Terendak, Sungai Udang, Melaka.Selain itu, Program Penajaan Asasi Sastera Bersama UNIRAZAK memberi peluang kepada anak warga ATM dan warga awam MINDEF mengikuti pengajian secara percuma.  Inisiatif lain, Anugerah Kecemerlangan Pendidikan ATM, bantuan kemasukan ke IPTA sebanyak RM1,000, pemberian komputer riba serta Program 'Train and Place'.


Air pasang besar di Kedah, pemantauan berkala di lokasi berisiko

SUNGAI PETANI, 28 September- Pantai Kota Kuala Muda dan Pantai Tanjung Dawai merupakan dua daerah di Kedah yang dijangka mencatat ketinggian paras air pasang 2.9 meter, iaitu paras tinggi, esok berikutan fenomena air pasang besar. Pengarah Angkatan Pertahanan Awam (APM) Kedah, Leftenan Kolonel (PA) Awang Askandar Ampuan Yaacub berkata pihaknya melakukan pemantauan berkala di kawasan penempatan berisiko.Justeru beliau berkata orang ramai tidak perlu bimbang kerana situasi terkawal."Hasil pemantauan sehari dua ini masih keadaan biasa, macam bulan lepas setiap kali sebulan ada air naik jadi kita hantar petugas. Setakat ini tiada kenaikan air, ia tidak menyebabkan kemusnahan harta benda dan mengancam keselamatan orang awam tetapi kita tetap sentiasa melakukan pemantauan," katanya.

(Pengarah APM Kedah, Leftenan Kolonel (PA) Awang Askandar Ampuan Yaacub)

Beliau berkata demikian selepas menyelusuri dan memantau kawasan berisiko berlaku banjir di sepanjang Sungai Merbok, Sungai Petani.Di daerah Kuala Muda, kawasan penempatan yang dijangka berlaku kenaikan tinggi air pasang, masing-masing di Mukim Kuala, Mukim Bukit Meriam dan Mukim Merbok, manakala di Kota Setar, jeti Kuala Kedah, Pantai Marina Kota Nelayan dan Jalan Tok Pasai. Nelayan juga dinasihatkan sentiasa berjaga-jaga dan tidak turun ke laut jika keadaan tidak selamat bagi bot-bot kecil.


Banjir: JBPM Kelantan kenal pasti kawasan berisiko

KOTA BHARU, 28 September- Hampir 600 kawasan berisiko banjir dikenal pasti Jabatan Bomba dan Penyelamat Malaysia (JBPM) Kelantan.Kesemua lokasi berkenaan, melibatkan tujuh daerah, antaranya Pasir Mas, Tumpat dan Gua Musang, sepanjang fasa peralihan Monsun Timur Laut yang dijangka bermula November hingga Mac tahun depan.Pengarah JBPM Kelantan, Zainal Madasin memberi jaminan kawasan berkenaan bakal diberi tumpuan lebih melalui pemantauan berterusan pihaknya. "Tempat- tempat ini kita bagi tumpuan oleh pegawai -pegawai di balai bomba daerah itu akan pantau kawasan dia kerana kawasan itu dikatanya kerap kali berlaku banjir, kita juga pastikan pusat pemindahan sementara di sana yang terdekat untuk pemindahan mereka sebagai persediaan awal kita," katanya.Zainal berkata demikian kepada pemberita selepas Majlis Perhimpunan Bulanan JBPM Kelantan di Dewan Utama JBPM Tunjong, Kota Bharu hari ini.

Hadir sama, Ketua Operasi Bencana Daerah Narathiwat, Thailand, Muhaday Nithatnawaday Chakul.Sebagai persediaan Monsun Timur Laut di negeri ini, JBPM Kelantan turut bekerjasama dengan pihak berkuasa Thailand bagi melancarkan penugasan. Selain itu tumpuan turut diberi kepada kawasan bercerun yang banyak terdapat di Gua Musang, Kuala Krai dan Jeli.Dalam perkembangan lain, JBPM Kelantan juga bersiap sedia dengan sebarang kemungkinan jika Pilihan Raya Umum (PRU 15) diadakan ketika tengkujuh. Ujar Zainal meskipun ia perkara baharu namun pihaknya sentiasa meletakkan aras kesiapsiagaan pada tahap tertinggi jika Dewan Rakyat dibubarkan pada tempoh berkenaan."Di pihak jabatan bomba memang kita dah duga apa persiapan kita kalau berlaku PRU tahun ini dan tahun depan bomba tiada masalah, kita akan bersedia seperti sedia kala mungkin lebih tingkatkan lagi persiapan logistik kita," katanya. Beliau turut memaklumkan, jika keadaan mendesak, bantuan dari negeri-negeri tidak terlibat banjir akan dipohon bagi melancarkan penugasan.


'Transit sementara', tingkat keselamatan perairan utara negeri Selangor

SABAK BERNAM, 27 September- Majlis Keselamatan Negara (MKN) negeri Selangor akan meningkatkan tahap keselamatan di perairan utara negeri itu.

Pengerusi MKN Selangor, Tan Sri Noh Omar berkata, antara langkah drastik ialah dengan mewujudkan 'transit sementara' (staging point) Agensi Penguatkuasaan Maritim Malaysia APMM di Bagan Nahkoda Omar.Beliau berkata hasil dari Mesyuarat Jawatankuasa Kerja Keselamatan Negeri Selangor, lokasi transit tersebut ditempatkan di kelong sedia ada yang mempunyai kedudukan strategik."Kita akan cuba bincang untuk mengambil tindakan seberapa segera untuk jadikan Kelong paradise Sabak Bernam ini sebagai 'transit sementara' (staging point) untuk APMM demi untuk memudahkan dan membantu nelayan ataupun mana-mana pihak supaya tindakan segera akan diambil jika ada apa-apa berlaku di kawasan lautan ini.Tambah beliau pengkalan APMM terdekat hanya di Pelabuhan Klang dan Lumut mengambil masa untuk sebarang tindakan terhadap aduan pencerobohan haram dan operasi menyelamat.Turut hadir ketika tinjauan Pengarah MKN Selangor, Faizatul Aini Mohd Adnan, Pengarah APMM Selangor, Kapten Maritim V. Siva Kumar dan Timbalan Ketua Polis Selangor Datuk S.Sasikala Devi.

(Pengerusi Majlis Keselamatan Negara Negeri Selangor, Tan Sri Noh Omar)


PM harap UAE sokong cadangan hapus kuasa veto PBB

ABU DHABI, 27 September- Malaysia berharap UAE menyokong cadangan menghapuskan kuasa veto Majlis Keselamatan Pertubuhan Bangsa-Bangsa Bersatu (PBB).Perdana Menteri, Datuk Seri Ismail Sabri Yaakob menyuarakan cadangan itu dalam pertemuannya bersama Presiden UAE, Sheikh Mohammed Zayed Al Nahyan, memandangkan negara tersebut telah terpilih menjadi anggota Majlis Keselamatan PBB.  Pada pertemuan itu juga, Perdana Menteri turut menyuarakan beberapa cadangan lain.  UAE diharap dapat memainkan peranan lebih aktif dalam isu global terutamanya melibatkan konflik berpanjangan Palestin dan krisis politik Myanmar.  Keperluan mereformasi PBB juga perlu dipandang serius dan diambil langkah sewajarnya.  "Saya maklumkan beberapa cadangan supaya PBB ditransformasikan termasuk membatalkan kuasa veto, dihapuskan demi tingkatkan demokrasi di PBB malah saya juga cadangkan supaya anggota tetap Majlis Keselamatan adalah daripada benua-benua yang berbeza," kata Ismail kepada RTM.

Perdana Menteri turut menzahirkan ucapan tahniah kepada UAE kerana sekali lagi menjadi anggota tidak tetap majlis keselamatan PBB.  Majlis Keselamatan 15 anggota terdiri daripada lima anggota tetap iaitu Britain, China, Perancis, Rusia dan Amerika Syarikat.  10 ahli tidak tetap dipilih untuk penggal dua tahun, manakala lima ahli tidak tetap diganti setiap tahun.  Malaysia pernah menjadi anggota tidak tetap majlis keselamatan itu dari 1 Januari 2015 hingga 31 Disember 2016.

(Perdana Menteri, Datuk Seri Ismail Sabri Yaakob berkata demikian kepada RTM di Abu Dhabi selepaspertemuan bersama Presidennya, Sheikh Mohamed bin Zayed Al Nahyan)

Terdahulu, Perdana Menteri Datuk Seri Ismail Sabri Yaakob bertemu Presiden Emiriah Arab Bersatu, Sheikh Mohamed bin Zayed Al Nahyan di Kediaman Presiden di Abu Dhabi. Datuk Seri Ismail Sabri dan Sheikh Mohamed antara lain membincangkan cara untuk mengukuhkan hubungan dua hala yang terjalin sejak 40 tahun lalu. Pada masa sama, melihat potensi untuk meneroka bidang kerjasama baharu seperti keselamatan makanan, pendigitalan dalam pendidikan, dan tenaga boleh diperbaharui.  Tahun lalu, UAE merupakan rakan dagangan terbesar Malaysia, destinasi eksport kedua terbesar dan sumber import kedua terbesar dalam kalangan negara Asia Barat.  Bagi 2021, jumlah perdagangan Malaysia dengan UAE meningkat 7.9 peratus kepada RM22.29 bilion.


Pembangunan Bandar Malaysia, UAE dipelawa terlibat dalam projek berkaitan - PM

ABU DHABI, 27 September- Malaysia mempelawa Emiriah Arab Bersatu (UAE) untuk terlibat dengan pembangunan Bandar Malaysia.Perdana Menteri, Datuk Seri Ismail Sabri Yaakob berkata pelawaan itu dibuat dalam pertemuan dengan Presiden UAE, Sheikh Mohamed bin Zayed Al Nahyan di Kediaman Presiden, di sini. Menurutnya, sebaik bersedia, jemputan secara rasmi akan dibuat bagi tujuan itu.  Ia susulan persetujuan kabinet untuk mengkaji semula projek berkaitannya. "Kabinet bersetuju untuk 'revisit' dari segi pembangunan dan pakej-pakej akan ditentukan."Dan kalau boleh kita nak supaya dari segi prinsipnya, kita nak lebih ramai pihak yang terlibat di dalam pakej-pakej tersebut, tidak dikuasai oleh satu atau dua syarikat. Jadi modelnya berbeza," katanya pada sidang media bersama wakil media Malaysia, di sini hari ini.

(Perdana Menteri, Datuk Seri Ismail Sabri Yaakob)

Pembangunan Bandar Malaysia akan dilaksanakan secara berfasa.  Pertimbangan utama dalam Bandar Malaysia adalah model campuran pembangunan pengangkutan yang selamat untuk pejalan kaki dan pergerakan orang ramai, termasuk kenderaan tidak bermotor seperti basikal.

Hubungan Malaysia-UAE diperingkat, jalin perkongsian strategikPerdana Menteri turut memaklumkan, kedua-dua negara bersetuju meningkatkan tahap hubungan sedia terjalin kepada perkongsian strategik.  Pertemuan Ismail Sabri dan Sheikh Mohamed berlangsung dalam semangat kekeluargaan yang memperlihatkan keakraban Malaysia-UAE.  "Saya berterima kasih kerana Presiden UAE menganggap Malaysia sebagai keluarga, ini kerana hubungan yang amat rapat di antara Presiden UAE dengan KDYMM Seri Paduka Baginda Yang di-Pertuan Agong sehingga Presiden UAE memanggil Baginda Yang di-Pertuan Agong sebagai 'my brother'. "Jadi hubungan rapat ini yang saya kira menyebabkan suasana perbincangan dalam keadaan sangat mesra dan penuh kekeluargaan," kata Ismail Sabri.  Presiden UAE turut menghargai sumbangan rakyat Malaysia yang bekerja di negaranya.  Malah, Sheikh Mohamed menjemput lebih ramai warga Malaysia berkhidmat dalam bidang-bidang kepakaran tertentu.  Ketika ini, lebih 6,000 rakyat Malaysia berada di seluruh UAE.


700 wanita golongan B40 di Johor berpeluang jalani saringan mamogram percuma

(Ling Tian Soon (kanan) mendengar penerangan tentang pemeriksaan mamogram yang dijalankan di Hospital Pakar KPJ Johor semasa melancarkan program Think Pink, hari ini)

JOHOR BAHRU, 27 September- Sebanyak 700 slot pemeriksaan mamogram percuma disediakan kepada golongan wanita B40 di Johor bagi tujuan pengesanan awal kanser. Ia menerusi Program Think Pink, Yayasan Kanser Tunku Laksamana Johor ( YKTLJ). Exco Kesihatan dan Perpaduan Johor, Ling Tian Soon berkata keutamaan diberi kepada golongan wanita berisiko tinggi dan mempunyai sejarah keluarga menghidap kanser payudara berusia antara 40 hingga 70 tahun ke atas. "Menurut statistik, satu daripada 30 wanita dijangka akan menjadi penghidap kanser, jadi adalah penting agar pemeriksaan awal dapat dibuat sama ada melalui pemeriksaan kendiri mahupun pemeriksaan mamogram."Pemeriksaan tersebut boleh dilakukan di mana-mana hospital yang menawarkan perkhidmatan berkenaan dan saya juga berterima kasih kepada Hospital Pakar KPJ Johor kerana menawarkan perkhidmatan tersebut pada harga berpatutan," katanya.Beliau berkata demikian selepas melancarkan Program Think Pink di Hospital Pakar KPJ Johor.

(Exco Kesihatan dan Perpaduan Johor, Ling Tian Soon)

Sementara itu, Ketua Pegawai Eksekutif Yayasan Kanser Tunku Laksamana Johor (YKTLJ) , Mohd Ikmal Izam Zaini berkata inisiatif hasil kerjasama Yayasan Johor Corporation dan Lotte Chemical Titan (M) Sdn Bhd itu dilaksanakan memandangkan kadar peratusan jumlah kes kanser payudara di Malaysia meningkat khususnya kanser payudara tahap tiga dan empat."Pemeriksaan saringan mamogram percuma ini dibuat selari dengan penganjuran inisiatif Think Pink yang bertujuan untuk meningkatkan kesedaran orang ramai terhadap kanser payudara, khususnya dalam kalangan wanita," katanya Sehingga Ogos lalu, sebanyak RM10 juta dibelanjakan YKTLJ menerusi pelbagai inisiatif dan memanfaatkan 2,985 pejuang kanser di negeri ini.


Projek Grid Pintar: Melaka sasar 30,000 rumah menjelang 2023

(Exco Pendidikan, Teknologi dan Telekomunikasi negeri Melaka, Datuk Rais Yasin)

MELAKA, 27 September- Melaka terpilih sebagai salah sebuah bandar dari 11 buah negara untuk melaksanakan Projek Grid Pintar di bawah Program Pembangunan Bandar Mampan.  Justeru, Kerajaan negeri menyasarkan 30,000 unit rumah kediaman akan mengaplikasikan Grid Pintar menjelang 2023. Menurut Exco Pendidikan, Teknologi dan Telekomunikasi negeri, Datuk Rais Yasin, sehingga kini hanya 40 unit rumah kediaman yang berjaya mengintegrasikan teknologi berkenaan.  Projek Grid Pintar ini merupakan satu-satunya projek demonstrasi grid pintar yang sedang giat dibangunkan di Malaysia dan rantau Asia. "Kita memerlukan penyertaan sahaja kepada orang awam pengguna sebenarnya sebab ini adalah satu sistem komunikasi dua hala di mana apabila bersetuju dengan servis 'provider' jadi daripada pengguna akan tahu berapa penggunaan yang digunakan elektrik pada hari ini lepas itu berapa 'energy saving' dan sebagainya," katanya.Rais berkata demikian pada sidang media selepas merasmikan Majlis Pelancaran Dan Sesi Perkongsian Melaka Smart Grid Technology Summit 2022 di Jalan Hang Tuah, Melaka.  Jelasnya, Projek Grid Pintar dilihat berupaya menjadikan Melaka sebagai sebuah negeri pintar, berteknologi hijau dan mewujudkan persekitaran yang lebih mampan.

(Datuk Rais Yasin merasmikan Pelancaran Dan Sesi Perkongsian Melaka Smart Grid Technology Summit 2022)

Dalam perkembangan lain, Rais memaklumkan pihaknya telah mengarahkan Jabatan Pendidikan Negeri (JPN) mencari kaedah sesuai memantau keselamatan pelajar sekolah bagi mengekang kejadian culik daripada berlaku.Ujarnya, biarpun tiada kejadian culik berlaku di negeri ini, kerajaan negeri perlu mencari langkah pencegahan mengelakkan Melaka turut menjadi sasaran penjenayah.“Minggu depan saya akan beritahu JPN dengan semua Persatuan Ibu Bapa dan Guru (PIBG) semua sekolah untuk melihat apakah kaedah yang dijalankan bagi mengelak kejadian culik di Melaka.“Contohnya, mungkin boleh diusulkan satu kerjasama melibatkan JPN, sekolah dan PIBG untuk mengetatkan lagi kawalan keselamatan pelajar di sekolah-sekolah,” katanya.Mengulas lanjut, Rais berkata, satu mesyuarat penyelarasan antara tiga pihak itu perlu segera dibincangkan agar segala usaha menjaga keselamatan pelajar sekolah yang pada masa sama tidak menyusahkan ibu bapa.


Inisiatif JENDELA hubungkan Orang Asli Gua Musang dengan dunia luar

GUA MUSANG, 27 September- Kira-kira 30,000 masyarakat orang asli di daerah ini bakal mendapat manfaat daripada Pelan Jalinan Digital Negara (JENDELA) Fasa Satu yang melibatkan pembinaan menara telekomunikasi dan kemudahan fiber optik di perkampungan mereka.Ahli Dewan Undangan Negeri (ADUN) Nenggiri Ab Aziz Yusoff berkata JENDELA merupakan satu usaha kerajaan untuk melahirkan masyarakat digital bukan sahaja di kawasan bandar tetapi juga luar bandar, termasuk juga perkampungan orang asli khususnya di Kelantan. “Kerajaan melalui Kementerian Komunikasi dan Multimedia telah memberi satu peruntukan yang besar sehingga RM1 bilion di Kelantan untuk memenuhi dan menyampaikan hasrat kerajaan bagi membolehkan seluruh penduduk negeri ini mendapat liputan 4G.“Program ini merangkumi pembinaan menara telekomunikasi, malah di Gua Musang sahaja sebanyak 21 menara sedang dan akan dibina,” katanya.Beliau berkata demikian ketika ditemui pemberita ketika Program ‘Bergagoh Ma Senoi Bek’ bersama masyarakat orang asli di Pos Pulat, di sini hari ini. Sementara itu, seorang penduduk Pos Pulat, Fauziah Ajis, 35, berkata dia gembira dengan usaha kerajaan menambah baik infrastruktur telekomunikasi di kawasan tersebut.“Sebelum ini tiada capaian Internet di rumah dan saya terpaksa berada di kawasan yang lebih tinggi untuk mencari liputan disebabkan capaian Internet di kawasan kampung kami sangat lemah dan bukan semua kampung dapat menikmatinya,” katanya.

Sulaiman Along, 45, pula berkata, dia menghadapi kesukaran berkomunikasi dengan masyarakat luar kawasan terutama ketika menghadapi saat genting dan cemas.“Masalah ini sudah lama, dan saya amat berharap capaian Internet dan talian di kawasan kampung orang asli dapat ditingkatkan kerana kami juga mahu kemudahan seperti di kawasan bandar,” katanya. Sulaiman juga berkata sebelum ini terdapat syarikat telekomunikasi yang telah membina beberapa pencawang di kawasan kampung mereka namun liputan yang diterima masih lagi lemah. -BERNAMA


Generasi pertama tarik nafas lega anak-anak dapat hak milik tanah

SEGAMAT, 27 September- Generasi pertama Felda Pemanis 1 dan 2 sudah boleh menarik nafas lega apabila perjuangan mereka hampir 10 tahun akhirnya berhasil dalam mendapatkan hak milik tanah di kawasan Felda berkenaan.Kehadiran Menteri Besar Johor Datuk Onn Hafiz Ghazi semalam ternyata membawa khabar gembira kepada 315 penduduk di gugusan Felda berkenaan apabila beliau sendiri menyerahkan notis 5A itu.Seorang penerima Norehan Hussein, 37, berkata dia yang merupakan generasi kedua di Felda Pemanis 2, bersyukur kerana perjuangan keringat dan membanting tulang bapanya, Hussein Abd Ghani, 70, peneroka asal Felda di sini bersama rakan penduduk asal lain membuahkan hasil.“Bapa antara yang terlibat dalam memperjuangkan kampung ini, bermula daripada kosong sehingga wujudnya pelbagai kemudahan prasarana.“Bahkan, dia terbabit dalam pelbagai aktiviti kemasyarakatan dan turut sama menjaga nama baik Felda,” katanya ketika ditemui pada majlis Penyampaian Notis 5A di Dewan Semai Bakti, Felda Pemanis 2 di sini, semalam.Turut berkongsi kegembiraan ialah suri rumah, Nor Fadillah Jiran, 37, yang bersyukur menerima sijil pemilikan tanah berkenaan.“Kami tidak putus asa membuat permohonan untuk memiliki tanah ini, syukurlah kali ini permohonan kami diluluskan dan diberikan Sijil Layak Hak Milik Tanah dan Penyampaian Notis 5A, hari ini.“Saya tekad untuk mempertahankan tapak tanah kediaman ini sehingga akhir hayat,” katanya.Sementara itu, kerajaan negeri melalui Pejabat Menteri Besar memperuntukkan sejumlah RM200,000 kepada penerima notis 5A bertujuan menampung kos pengukuran lot tanah, selain pembinaan sebuah dewan serbaguna baharu di Kampung Tengah Segamat bernilai RM250,000, yang boleh dijadikan pusat perlindungan kepada penduduk terutama ketika banjir.

(Menteri Besar Johor Datuk Onn Hafiz Ghazi / FOTO BERNAMA)

Menteri Besar dalam lawatannya ke Sekijang, dekat sini, semalam, turut menyampaikan beberapa peruntukan termasuk RM250,000 untuk membaik pulih bumbung Dewan Sekolah Jenis Kebangsaan Tamil (SJKT) Bandar Segamat; RM100,000 untuk naik taraf Dewan Pekan Jabi dan RM100,000 bagi membantu Pertubuhan Hemodialisis Muhibah Segamat.Turut mendapat peruntukan ialah pembangunan empat Kampung Baru Cina di Sekijang dengan jumlah RM355,000. -BERNAMA


SPRM cari kaedah untuk masyarakat ikuti perkembangan siasatan kes rasuah

PUTRAJAYA, 27 September- Suruhanjaya Pencegahan Rasuah Malaysia (SPRM) akan mencari kaedah terbaik bagi membolehkan masyarakat tidak terlepas daripada mengikuti perkembangan terkini sesuatu siasatan dan kes dikendalikan SPRM yang dibawa ke mahkamah.Ketua Pesuruhjaya SPRM Tan Sri Azam Baki berkata langkah ini bagi mengikis persepsi masyarakat terhadap badan itu yang sering dikatakan menahan individu berstatus ‘ikan bilis’ atau golongan bawahan, sebaliknya golongan atasan atau disebut ‘jerung’ terlepas daripada sebarang tindakan.“Berapa banyak ikan bilis SPRM (kenakan tindakan) sekarang berbanding kes berprofil tinggi sebab ini adalah persepsi mereka, kadang-kadang mereka tertinggal dalam mengikuti laporan (kes SPRM) yang dilaporkan media.“Setiap kes berprofil tinggi yang kami siasat saya rasa SPRM telah melaporkannya termasuklah pertuduhan. Ini tidak, mereka masih mengatakan (kami hanya siasat) ikan bilis, saya pun tidak tahu adakah tangkapan kes Mitra, 1MDB, SRC International, isu skandal kartel itu dikategori sebagai ikan bilis,” katanya kepada Bernama.Azam berkata SPRM sentiasa melakukan sebaik mungkin untuk mengambil tindakan terhadap kes-kes rasuah yang melibatkan ketirisan dalam negara sama ada dilakukan ‘ikan bilis’ atau ‘jerung’, yang mendatangkan mudarat kepada rakyat dan negara.“SPRM menjalankan tugas dengan membuat pengesanan, ada kes sebelum ini pegawai kanan kerajaan gred JUSA B kami tahan. Individu ini bukan ikan bilis tetapi seorang yang berprofil tiinggi,” katanya.Mengenai ada individu yang ditahan untuk siasatan namun dibebaskan, Azam berkata perkara itu berlaku disebabkan ada kes tertentu yang tidak dipersetujui Jabatan Peguam Negara.“Tidak semua kes akan berakhir dengan pertuduhan dikenakan, kita kena terima fakta itu. Kita kena hormati keputusan Peguam Negara,” katanya sambil menegaskan bahawa Jabatan Peguam Negara tidak pernah menghalang SPRM menjalankan atau meneruskan siasatan sesuatu kes.

Berhubung salah laku dalam kalangan anggota dan pegawai SPRM, Azam berkata suruhanjaya itu mempunyai jawatankuasa aduan dan tindakan tegas akan diambil terhadap mereka yang terlibat dalam rasuah atau salah laku.“Kami ada jawatankuasa aduan, saya telah buktikan sebelum ini yang kami sendiri mendakwa mereka (anggota dan pegawai SPRM ada masalah tatatertib) di mahkamah jika ada salah laku. Saya tidak berkompromi sekiranya ada pegawai atau anggota saya terlibat salah laku.“Kami tunjuk pada orang awam, tiada benda yang hendak saya sorokkan daripada masyarakat. Jika ada maklumat saya bagi jaminan bahawa kami akan terus menjalankan siasatan,” katanya. -BERNAMA


467 KRT di Kelantan siap siaga hadapi Monsun Timur Laut

KOTA BHARU, 27 September- Sebanyak 467 Kawasan Rukun Tetangga (KRT) di seluruh negeri Kelantan telah bersiap siaga menghadapi Monsun Timur Laut.Pengarah Jabatan Perpaduan Negara dan Integrasi Nasional (JPNIN) negeri, Shahrani Yusoff berkata, skuad KRT akan diaktifkan bagi membantu agensi keselamatan sekiranya berlaku bencana banjir di kawasan mereka. Ujarnya, skuad itu juga akan terus giat memantau keadaan semasa kawasan dilanda banjir di negeri ini bagi memastikan keselamatan penduduk terus terjamin."Jadi kita di peringkat KRT ini akan membantu agensi berkenaan seperti perkhidmatan akan membantu pemindahan mangsa- mangsa dan dari segi agihan makanan dan membantu di pusat-pusat pemindahan yang diwujudkan. Jadi inilah peranan KRT di samping menganjurkan program seperti ini kita juga sebagai badan yang membantu pihak agensi semasa musim tengkujuh dan ini memang kita laksanakan dari semasa ke semasa," katanya.

(Pengarah JPNIN negeri Kelantan, Shahrani Yusoff)

Beliau berkata kepada pemberita di Program Semarak Uniti KRT di Gua Musang.Shahrani turut menasihatkan penduduk di kawasan berisiko banjir sentiasa berwaspada dan menyimpan dokumen penting di tempat selamat.Sebelum ini, Jabatan Meteorologi Malaysia (MET Malaysia) telah menjangkakan bahawa negara akan menerima taburan hujan yang lebih tinggi pada pertengahan bulan November berbanding bulan-bulan lain yang mana boleh menyebabkan berlakunya banjir di banyak kawasan.


Mengenang negarawan hebat Shinzo Abe - Dari kaca mata bekas diplomat

KUALA LUMPUR, 27 September- Cuaca musim panas di Jepun tahun ini dilaporkan lebih panas daripada biasa dan keadaan bertambah panas dengan berlangsungnya kempen untuk pemilihan kerusi Dewan Kaunselor atau Dewan Pertuanan.Namun apa yang berlaku pada suatu hari musim panas tahun 2022, menjadikan "bahang musim panas begitu perit" dan memeranjatkan seluruh dunia.“Pada 8 Julai 2022, matahari pertengahan musim panas terbit seperti biasa tetapi ditakdirkan panas tidak sampai ke petang dan sang suria akan terbenam pada waktu tengah hari.”Begitu kata-kata pembuka bicara bekas Duta Jepun ke Malaysia, Dr Makio Miyagawa, di permulaan wawancara eksklusif dengan Bernama, kata-kata yang membuatkan meremang bulu roma penulis.Tarikh 8 Julai yang disebut Miyagawa merujuk kepada hari kematian bekas perdana menteri Jepun, Shinzo Abe.Hari malang buat Abe apabila beliau ditembak dua kali ketika menyampaikan ucapan untuk kempen pilihan raya bagi parti pemerintah, Parti Demokratik Liberal (LDP) di bandar Nara (di barat Jepun), dua hari sebelum pemilihan ahli Dewan Perwakilan pada 10 Julai.Beliau menghembuskan nafas terakhir pada usia 67 tahun.Upacara pengebumian negara Abe yang dijangka dihadiri ramai pemimpin dunia, dijadual berlangsung pada hari ini (27 September) sekitar pukul 1.00 tengah hari waktu Malaysia.Tujuan wawancara adalah untuk penulis mendapatkan pandangan serta pengalaman peribadi Miyagawa mengenai tokoh tersohor Shinzo Abe yang "pemergiannya dianggap sebagai satu kehilangan besar" di tengah-tengah pergolakan politik serta perkembangan ekonomi Jepun.Kematian Abe bukan sahaja mengejutkan rakyat Jepun tetapi juga seluruh dunia dan sehingga hari ini, peristiwa malang pembunuhan Abe seakan terasa baharu berlaku.Miyagawa, yang berkhidmat sebagai duta besar Jepun ke Malaysia sewaktu Abe menjadi perdana menteri negara matahari terbit itu untuk penggal kedua (dari perhujung tahun 2012 hingga September 2020), berkongsi kisah pengalamannya dengan Abe serta pandangan peribadi beliau terhadap negarawan unggul Jepun itu.Abe yang menyandang jawatan perdana menteri Jepun paling lama, melakukan kunjungan khas ke Malaysia pada bulan Mac 2022 sempena ulang tahun ke-40 Dasar Pandang ke Timur Malaysia (LEP) serta ulang tahun ke-65 hubungan Malaysia-Jepun.Masih segar dalam ingatan Miyagawa yang dilantik sebagai Ketua Pengarah Kementerian Luar Jepun (bertanggungjawab untuk negara-negara Asia Barat) momen keemasan yang dihabiskan dengan Abe, mengadakan perbincangan, bertukar-tukar pandangan, berjam-jam lamanya.“Abe tegas dengan pendirian bahawa perlu ada satu titik persamaan antara etika Jepun dalam usaha membina sebuah negara sejak berabad-abad lamanya dengan nilai yang dikongsi bersama komuniti antarabangsa, di sebalik perselisihan faham yang kerap berlaku serta konflik antara mereka.“Pendirian ini jelas termaktub dalam dasar luar negara beliau yang menjurus kepada pengukuhan hubungan Jepun dengan negara-negara di Asia Barat,” katanya.Menurut Miyagawa, setelah kembali berkuasa pada tahun 2012, Abe melakukan, tidak kurang daripada empat lawatan rasmi ke negara-negara Asia Barat setelah tidak ada sebarang lawatan perdana menteri Jepun ke rantau itu sejak tujuh tahun lamanya.“Kesediaan beliau untuk menerima Ijazah Kehormat Doktor Falsafah dalam Politik Ekonomi dari Universiti Islam Antarabangsa Malaysia (UIAM) pada bulan Mac tahun ini berdasarkan penghargaan beliau terhadap peranan UIAM di Asia, Asia Barat serta seluruh dunia, dalam menawarkan pengetahuan serta teknologi kepada pelajar di samping peluang pertukaran dalam kalangan beliau dengan kebudayaan yang pelbagai,”kata Miyagawa.Bekas diplomat berusia 71 tahun itu turut menyuarakan pandangan bahawa pertalian rapat Abe dengan Malaysia berdasarkan pandangan positif beliau terhadap kejayaan LEP.Paling menarik, ia memberi ruang untuk Jepun dinilai semula dalam kalangan negara Asia terutama sekali beberapa tahun awal selepas tamat Perang Dunia Kedua.Miyagawa turut berkongsi beberapa fakta yang menunjukkan Abe adalah seorang yang "mengotakan kata-katanya.”“Sewaktu sebuah pesawat Penerbangan Malaysia hilang secara misteri pada tahun 2014, Abe dengan pantas menghantar pasukan mencari dan menyelamat Jepun. “Di bawah arahan beliau, dalam tempoh tiga hari sahaja beberapa buah pesawat dari Pasukan Pertahanan Diri serta Pengawal Pantai tiba di Kuala Lumpur. Beberapa buah kapal Jepun berhampiran kawasan Taiwan sudah pun belayar ke Malaysia, ” katanya.Menurut beliau, tidak ramai juga tahu bahawa kesediaan serta keazaman Abe jugalah yang memberi kelulusan, pertama kali dalam sejarah pendidikan Jepun sejak Zaman Pemulihan Meiji, untuk pembukaan kampus cawangan sebuah universiti Jepun di luar negara.Malaysia akan menjadi negara pertama yang dipilih untuk mempunyai cawangan universiti Jepun berkenaan.Difahamkan pembukaan kampus cawangan ini adalah hasil perbincangan pada penghujung tahun 2018 ekoran permintaan dairpada perdana menteri Malaysia ketika itu, Tun Mahathir Mohamad dan disokong oleh Abe.“Beliau membuat keputusan itu selaras dengan hakikat bahawa LEP mula bertapak di negara ini. Beliau juga berpendirian bahawa pendidikan menyediakan peluang untuk pembangunan, ” kata Miyagawa sambil menambah Abe selalunya akan memberi kelulusan sekiranya ada perkara yang melibatkan Malaysia.Nama Abe juga signifikan dalam kejayaannya mencergaskan kembali ekonomi Jepun ketika beliau menyandang jawatan perdana menteri.Menurut Miyagawa, ‘Abenomics’ adalah dasar ekonomi makro untuk melepaskan "Tiga Anak Panah" ke arah "raksasa" deflasi, dasar kewangan, dasar belanjawan serta beberapa program pertumbuhan tertentu.“Sebelum beliau mencergaskan semula ekonomi Jepun, deflasi mencengkam negara kami selama 15 tahun, menjadikan ramai rakyat berasa kecewa dan putus harapan, enggan melabur atau mengambil peluang perniagaan.“Golongan belia berasa kecewa dengan masa depan mereka. Kira-kira 9.6% golongan muda berasa masa depan mereka akan menjadi lebih buruk dan angka ini adalah paling rendah dalam kalangan negara G20. Ada juga yang menganggap ekonomi Jepun sudah punah dan tidak akan dapat bangkit semula.“Dengan kadar kelahiran yang lembab serta jumlah populasi yang merosot, ada yang bertelingkah dengan menyatakan tidak lagi perlu pertumbuhan ekonomi untuk Jepun,” katanya, menambah Abe mengambil sukan memanah semasa belajar di universiti.Bagaimanapun, keadaan ekonomi Jepun menjadi pulih dan bertukar positif apabila Abe kembali berkuasa selepas pilihan raya umum bulan Disember 2012 dan dengan segera melaksanakan dasar pemulihan ekonomi, melibatkan kesemua Tiga Anak Panah tadi.‘Abenomics’, menurut Miyagawa, berjaya mengembalikan trend positif dan mempamerkan kekuatan perpaduan, dan sumbangan Abe untuk pengukuhan ekonomi Jepun perlu diuar-uarkan dan akan dikenang untuk tempoh yang lama dalam sejarah Jepun.

Yang di-Pertuan Agong Al-Sultan Abdullah Ri'ayatuddin Al-Mustafa Billah Shah (tengah) berkenan menerima menghadap Shinzo Abe (kanan) di Istana Negara pada bulan Mac tahun ini / FOTO BERNAMA

Sewaktu pentadbiran Abe, Keluaran Dalam Negara Kasar (KDNK) Jepun mencatat pertumbuhan 10.9% pada dekad lepas berbanding hanya 2.5% pada dekad sebelumnya.Purata Stok Nikkei meningkat tinggi daripada 8,000 yen pada tahun 2010 kepada hampir 29,000 yen pada tahun 2021, melepasi 15,000 pada pertengahan tahun 2015. Hasil cukai Jepun pada Tahun Kewangan 2021 mencapai sekitar AS$464.10 bilion (67 trilion yen), mengatasi rekod sebelum itu AS$421.26 bilion (60.82 trilion yen) pada Tahun Kewangan 2020 dengan sebanyak 10%, mencatat rekod tertinggi, kata Miyagawa.Di sebalik kritik yang dilemparkan kepada Abenomics, Miyagawa berkata, Abe berjaya selangkah demi selangkah dalam pembinaan semula Jepun dengan dasar pragmatiknya.Sememangnya tidak dapat dinafikan minat mendalam Abe dalam keselamatan negara dan kemampuan pertahanan dan semuanya ini banyak dilaporkan termasuk di peringkat antarabangsa.Menurut Miyagawa, Abe sepanjang hayatnya mengutamakan perjuangan politiknya dan bekerja keras untuk meminda Perlembagaan.“Beliau dengan jujur menyuarakan hasrat untuk bertanding jawatan perdana menteri bagi penggal kedua. Dalam pentadbiran penggal pertama, Abe menghidap penyakit usus yang kronik dan beliau terpaksa melepaskan jawatannya dalam tempoh setahun dan bagi bagi beliau, berakhirlah sudah karier sebagai pemimpin politik. “Beliau berasa tidak mampu lagi menerajui kepimpinan dan mengaku semuanya adalah kesalahan beliau sendiri,” katanya.Miyagawa menambah, Bencana Gempa Bumi Tohoku yang berlaku pada bulan Mac 2011 kemudiannya memberi inspirasi kepada Abe.“Ramai rakyat Jepun tampil untuk berganding bahu, membantu sesama sendiri. Abe melihat begitu gigihnya mereka untuk menawarkan bantuan secara sukarela dan memberi beliau keinsafan walaupun anda fikir segala-galanya sudah berakhir, namun anda tiada pilihan selain tinggal di sini, bina balik apa yang musnah. Jika anda berfikir positif, tidak ada yang akan dapat menggagalkan anda,” kongsi Miyagawa apa yang dizahirkan Abe kepada beliau tentang bencana gempa bumi itu.Di akhir wawancara ini, apa yang dapat penulis rumuskan ialah betapa hebatnya negarawan Jepun bernama Shinzo Abe ini dan meskipun sepanjang karier membuat liputan hal ehwal antarabangsa tidak berkesempatan bertemu sendiri dengan beliau, apa yang dikongsi oleh Miyagawa banyak membuka mata penulis tentang bekas perdana menteri Jepun itu.Sesungguhnya banyak yang boleh dipelajari daripada insan bernama Abe ini dan mungkin ramai yang berasa kecewa dengan kematian beliau pada ketika Jepun berada di persimpangan yang mungkin membawa negara matahari terbit itu kepada kegemilangan yang lebih hebat. -BERNAMA


Tarif perkhidmatan pembetungan di Semenanjung Malaysia, Labuan diselaraskan - KASA

PUTRAJAYA, 27 September- Tarif bagi perkhidmatan pembetungan bersambung dan mengosongkan tangki septik untuk kategori domestik akan diselaraskan masing-masing bermula 1 Januari 2023 dan 1 Oktober ini. Mengumumkan perkara itu, Kementerian Alam Sekitar dan Air (KASA) memaklumkan persetujuan pelarasan tarif bagi perkhidmatan pembetungan bersambung dan mengosongkan tangki septik itu dicapai dalam mesyuarat Jemaah Menteri pada 20 April lepas.“Pelarasan tarif ini akan melibatkan peningkatan antara RM5 hingga RM8 sebulan bagi perkhidmatan mengosongkan untuk premis yang memiliki tangki septik berkuat kuasa 1 Oktober 2022. Bagi perkhidmatan bersambung pula akan mengalami peningkatan kecil sebanyak RM2 sebulan berkuat kuasa 1 Januari 2023,” menurut KASA dalam kenyataan hari ini.Bagi meringankan beban rakyat, bantuan bersasar disediakan melalui pemberian rebat kepada golongan yang berdaftar dengan program E-Kasih. KASA memaklumkan purata kos sebulan bagi menyediakan perkhidmatan pembetungan bersambung adalah RM17 berbanding kadar tarif semasa iaitu antara RM2 hingga RM8, manakala kos sebenar perkhidmatan mengosongkan tangki septik pula adalah RM22 sebulan berbanding kadar tarif semasa antara RM2 hingga RM6 sebulan. “Kadar tarif ini juga adalah lebih rendah jika dibandingkan dengan tarif perkhidmatan utiliti lain seperti bekalan elektrik, telekomunikasi dan internet jalur lebar,” menurut kenyataan itu.Indah Water Konsortium Sdn Bhd (IWK) adalah syarikat pembetungan nasional yang menyediakan perkhidmatan pembetungan bersambung serta mengosongkan tangki septik individu, selain memastikan loji rawatan kumbahan (LRK) awam dan aset pembetungan negara beroperasi serta diselenggara dengan baik bagi mengurangkan risiko pencemaran ke atas alam sekitar dan seterusnya kesihatan awam terjamin.KASA memaklumkan sejak perkhidmatan pembetungan diambil alih oleh IWK pada 1994 iaitu 28 tahun lepas, tarif pembetungan tidak pernah disemak dan telah menjejaskan aliran tunai IWK menyebabkan pendapatan tidak dapat menanggung kos operasi yang semakin meningkat setiap tahun.“Hal ini telah menjejaskan kemampanan sektor pembetungan negara secara keseluruhannya. Pelarasan kadar tarif perkhidmatan pembetungan adalah penting bagi memastikan industri perkhidmatan pembetungan yang mapan.

“Langkah ini akan membolehkan IWK memberikan tahap perkhidmatan yang efektif dan efisien. Kedudukan kewangan yang semakin mantap membolehkan IWK membiayai kerja-kerja penyelenggaraan dan membaik pulih, selain kos operasi harian,” menurut KASA.KASA yakin pengalaman dan kepakaran dimiliki IWK dapat memastikan pengurusan operasi dan penyelenggaraan aset pembetungan lebih sistematik dan pematuhan efluen terawat mengikut piawaian ditetapkan.“Ia sekali gus mengurangkan pencemaran kumbahan ke atas sumber air serta menyokong kelestarian alam sekitar,” menurut KASA. -BERNAMA


Dua ladang dikesan positif ASF, DVS Pulau Pinang pergiat pemantauan ladang babi

GEORGE TOWN, 27 September- Jabatan Perkhidmatan Veterinar (DVS) Pulau Pinang mempergiatkan pemantauan, pemeriksaan klinikal dan persampelan di ladang babi komersial dan rumah sembelih, susulan pengesahan kejadian penyakit demam babi Afrika (ASF) di dua ladang babi komersial di daerah Kerian, Perak.Dalam satu kenyataan, DVS Pulau Pinang memaklumkan pihaknya turut mengenal pasti lori pengangkut babi dari negeri ini yang telah mengangkut babi di ladang yang disahkan positif penyakit ASF itu untuk disekat pergerakannya.Seterusnya, jabatan itu mengarahkan lori berkenaan untuk menjalani proses disinfeksi serta menyekat pengeluaran babi dari kesemua ladang babi yang telah mengangkut babi menggunakan lori haiwan itu.Selain itu, DVS Pulau Pinang juga mengeluarkan surat peringatan kedua kepada penternak untuk mengetatkan kawalan biosekuriti di ladang serta menjalankan disinfeksi ke atas semua kenderaan yang masuk dan keluar dari ladang.

"Pihak kami juga akan menjalankan pemeriksaan dari ladang ke ladang bagi memastikan penternak mematuhi arahan jabatan dan menjalankan kawalan biosekuriti di ladang," katanya.Pihak DVS Pulau Pinang turut menasihatkan para penternak babi, doktor veterinar swasta, penyembelih, operator rumah sembelih, penangkap babi dan orang ramai untuk segera melaporkan kepada Pejabat Perkhidmatan Veterinar Daerah jika terdapat sebarang kematian luar biasa, tanda klinikal disyaki penyakit berjangkit di ladang babi dan rumah sembelih; dan sebarang kematian babi hutan di kawasan sekitar. -BERNAMA


Malaysia rangkul dua anugerah dalam sains dan teknologi nuklear di Vienna

PUTRAJAYA, 27 September- Malaysia merangkul dua anugerah pada Majlis Anugerah Pencapaian Perjanjian Kerjasama Serantau (RCA) dalam bidang sains dan teknologi nuklear di Vienna, Austria pada Isnin. Kementerian Sains, Teknologi dan Inovasi (MOSTI) dalam kenyataan hari ini memaklumkan Agensi Nuklear Malaysia telah menerima Anugerah Kerjasama Serantau RCA kategori institusi berikutan penglibatan aktif melibatkan kerjasama dalam 141 projek RCA, menganjurkan lebih 68 aktiviti RCA yang memberi manfaat kepada lebih 1,200 personel serta menyediakan 41 pakar teknikal kepada RCA.“Sebagai penyelaras utama bagi beberapa projek RCA sejak 2000, Agensi Nuklear Malaysia telah menyumbang kepada kemajuan sains dan teknologi nuklear di rantau ini dengan menyediakan perkhidmatan perundingan dan analisis bahan dan sumber,” menurut MOSTI.Satu lagi anugerah iaitu Anugerah Projek RCA bagi kategori individu diterima oleh pegawai penyelidik kanan di Agensi Nuklear Malaysia Dr Ilham Mukhriz Zainal Abidin, yang terlibat secara aktif dengan projek RCA dalam bidang teknik ujian tanpa musnah (NDT) sejak 2012 dan menyumbang kepada promosi aplikasi NDT untuk struktur kejuruteraan awam dan perindustrian.Majlis Anugerah Pencapaian RCA diadakan sempena ulang tahun ke-50 RCA bagi memberi pengiktirafan dan penghargaan kepada semua negara anggota, organisasi dan individu atas penyertaan aktif, pencapaian serta komitmen yang kukuh dalam semua program RCA.

(Majlis Anugerah Pencapaian Perjanjian Kerjasama Serantau / FOTO FB officialmosti)

RCA merupakan perjanjian kerjasama bagi penyelidikan, pembangunan dan latihan dalam bidang sains dan teknologi nuklear sejak 1972 di bawah naungan Agensi Tenaga Atom Antarabangsa (IAEA).RCA terdiri daripada 22 negara anggota dan Malaysia telah menjadi negara anggota RCA sejak 1975 melalui Agensi Nuklear Malaysia di bawah MOSTI.


Dua PPS di Pontian ditutup sepenuhnya

BATU PAHAT, 26 September- Dua buah Pusat Pemindahan Sementara, PPS di Pontian, Johor ditutup sepenuhnya. PPS Sekolah Agama Kayu Ara Pasong dan Pusat Kokurikulum Johor Sungai Tempayan yang dibuka sejak semalam ditutup tengah hari dan petang tadi. Sehingga 8.00 malam tadi, seramai 225 penduduk terjejas daripada 58 keluarga masih ditempatkan di tiga buah PPS di daerah Batu Pahat.  Dua PPS iaitu Sekolah Kebangsaan Peserai dan Sekolah Agama Seri Bengkal yang dibuka semalam menempatkan 116 penduduk terjejas.  Sementara PPS Sekolah Kebangsaan Sungai Suloh mula dibuka pagi tadi, menempatkan 109 penduduk.  Tinjauan di PPS SK Peserai mendapati penduduk masih sabar menanti air surut di kediaman masing-masing.


PM tiba di Abu Dhabi untuk lawatan kerja

ABU DHABI, 26 September- Perdana Menteri Datuk Seri Ismail Sabri Yaakob tiba di Abu Dhabi untuk mengadakan lawatan kerja empat hari ke Emiriah Arab Bersatu (UAE) bermula hari ini.Pesawat yang membawa perdana menteri dan delegasi mendarat di Lapangan Terbang Antarabangsa Abu Dhabi pada pukul 8.25 pagi (12.20 tengah hari waktu Malaysia).Ketibaan beliau disambut Menteri Tenaga dan Infrastruktur UAE Suhail Mohammed Al Mazrouei, Duta UAE ke Malaysia Khalid Ghanim Mohammed Alghaith dan Timbalan Menteri Luar Datuk Kamarudin Jaffar. Ismail Sabri akan memulakan lawatan beliau hari ini dengan melawat Abu Dhabi National Oil Company (ADNOC) yang fokus utama ialah potensi kerjasama antara ADNOC dan Petronas Malaysia dalam bidang minyak dan gas serta tenaga boleh diperbaharui.Pada sebelah petang, perdana menteri dijangka mengadakan pertemuan dengan Presiden UAE Sheikh Mohamed bin Zayed Al Nahyan, di Istana Presiden di Abu Dhabi. Ia merupakan pertemuan pertama antara kedua-dua pemimpin sejak pelantikan Sheikh Mohamed sebagai Presiden baharu UAE pada 14 Mei. Agenda perbincangan utama antara kedua-dua pemimpin ialah meneroka bidang kerjasama berpotensi untuk mengukuhkan lagi kerjasama yang telah lama terjalin dalam pelbagai bidang antara Malaysia dan UAE.Antara bidang tumpuan baharu ialah ekonomi digital, keselamatan makanan, pendigitalan pendidikan dan tenaga boleh diperbaharui serta penyertaan Malaysia dalam Program Legasi 5 Tahun.Kedua-dua pemimpin juga akan bertukar pandangan mengenai pelbagai isu serantau dan antarabangsa yang berkepentingan bersama serta ummah.

Perdana Menteri Datuk Seri Ismail Sabri Yaakob tiba di Abu Dhabi untuk mengadakan lawatan kerja empat hari ke Emiriah Arab Bersatu (UAE) bermula hari ini FOTO BERNAMA

Pada Selasa, perdana menteri dijadual menyaksikan pertukaran memorandum persefahaman antara Ranhill Utilities dan Abu Dhabi Future Energy Company PJSC - MASDAR. Pada 2021, UAE adalah rakan dagangan terbesar Malaysia, destinasi eksport kedua terbesar dan sumber import kedua terbesar dalam kalangan negara Asia Barat.Bagi tahun 2021, nilai keseluruhan perdagangan Malaysia dengan UAE meningkat sebanyak 7.9% kepada RM22.29 bilion (AS$5.38 bilion) berbanding RM20.65 bilion (AS$4.93 bilion) pada 2020.


Dua lokasi di Johor, diisytihar sebagai Hab Perdagangan Koko negara

ISKANDAR PUTERI, 26 September- Pelabuhan Pasir Gudang dan Pelabuhan Tanjung Pelepas (PTP), diisytihar sebagai Hab Perdagangan Koko Negara.Lokasi berkenaan berpotensi kerana kemudahan infrastruktur lengkap, tenaga kerja mahir mencukupi, serta jaringan domestik yang baik.Pemilihan bertujuan memudahkan proses pengimportan biji koko dan menyelesaikan isu - isu kualiti produk bagi membendung penahanan konsainan.  Timbalan Menteri Perusahaan, Perladangan dan Komoditi, Datuk Seri Dr Wee Jeck Seng berkata hab tersebut juga dilengkapi makmal fasiliti bagi menjalankan saringan untuk mengesan perosak buah koko dan menjalankan verifikasi keperluan pengimportan biji koko. Selain dari itu, ia juga bagi memantau serta mengesan projek berkaitan koko.

(Timbalan Menteri Perusahaan, Perladangan dan KomoditiDatuk Seri Dr Wee Jeck Seng)

"Makmal itu yang saya katakan, yang kita baru sedar, dulu apa-apa kemasukan mesti melalui MAQIS, pertanian. Jadi ini proses kita akan bincang, bekerjasama dengan MAQIS, sebab MAQIS untuk makmal ini ada di Seri Kembangan sahaja. Jadi kalau kerjasama itu diwujudkan, diadakan, maka ia dapat dikurangkan. Proses itu memakan masa", katanya. Menurutnya, Hab Perdagangan Koko boleh diperluas ke negeri-negeri lain berpandukan kepada prestasi dan keperluan semasa.  Selain itu, Kajian Kemungkinan Pembangunan Ekosistem Kondusif Industri Hiliran Koko sedang dijalankan bagi menarik minat pelabur dan meningkatkan peluang pelaburan dalam industri koko.  Beliau berkata demikian selepas menyempurnakan Majlis Pengisytiharan Hab Perdagangan Koko Malaysia.Dalam pada itu, beliau turut memberitahu satu kerjasama antara Lembaga Pelabuhan Johor dan Lembaga Koko Malaysia ditubuhkan bagi membangunkan ekonomi negara, terutama sektor koko.


Agong berkenan rasmi Simposium Tekstil Tradisional ASEAN ke-8

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah bersama Raja Permaisuri Agong, Tunku Hajah Azizah Aminah Maimunah Iskandariah berkenan melihat kain tenunan Diraja Pahang semasa berangkat ke Simposium Tekstil Tradisional ASEAN ke-8, hari ini/ Foto BERNAMA)

PUTRAJAYA, 26 September - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hari ini berkenan merasmikan Simposium Tekstil Tradisional ASEAN ke-8 yang berlangsung di sini dari 25 September hingga 30 September.Baginda diiringkan Raja Permaisuri Agong Tunku Hajah Azizah Aminah Maimunah Iskandariah dan Pemangku Raja Pahang Tengku Hassanal Ibrahim Alam Shah.Al-Sultan Abdullah bertitah berharap agar Simposium Tekstil Tradisional ASEAN dwitahunan itu akan terus diadakan di negara lain pada masa hadapan dengan menghimpunkan penggiat seni tekstil dari ASEAN dan rantau lain untuk berkongsi maklumat mengenai keunikan tekstil masing-masing."Sambutan untuk acara ini amat menggalakkan dengan lebih 300 peserta. Saya berharap semua peserta akan bergembira di sini," kata Al-Sultan Abdullah.Seri Paduka baginda turut mengucapkan tahniah kepada Tunku Azizah dan pasukannya atas usaha mereka dalam menganjurkan acara dengan jayanya."Beta perlu memberitahu bahawa Raja Permaisuri sangat sibuk dalam memastikan simposium ini berjaya. Beta ingin berkongsi bahawa beta melihat betapa mendalamnya minat Raja Permaisuri untuk memastikan kejayaan acara ini, baginda kadang-kadang tidak dapat tidur pada waktu malam," titah Al-Sultan Abdullah.Simposium berkenaan dianjurkan Yayasan Tenun Pahang Diraja, mempamerkan keindahan tekstil Malaysia termasuk songket dan batik selain teknik pembuatan tekstil warisan Melayu seperti tekat, tenun, telepuk dan menggerus untuk dipelajari oleh masyarakat dunia.Sempena simposium itu, 19 kertas kerja akan dibentangkan oleh wakil 13 negara termasuk Brunei, Indonesia, Kemboja, Kanada, India, Filipina dan Myanmar, khususnya untuk membincangkan mengenai pemeliharaan seni dan kelestarian tekstil tenunan asli di rantau ASEAN.Sementara itu, Tunku Azizah yang merupakan pengasas dan penaung Yayasan Tenun Pahang Diraja mengucapkan terima kasih kepada kerajaan atas usaha dalam menyokong dan memelihara seni kraf tekstil berkenaan.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan merasmikan Simposium Tekstil Tradisional ASEAN ke-8, hari ini/ Foto BERNAMA)

"Dari lubuk hati beta, beta ingin mengucapkan tahniah kepada kerajaan. Terima kasih banyak-banyak. Kita harus memelihara apa sahaja yang kita ada untuk generasi akan datang," titah Tunku Azizah.Tunku Azizah bertitah Institut Kraf Negara di Rawang, Selangor, Perbadanan Kemajuan Kraftangan Malaysia di Kuala Lumpur, Institut Kemahiran Tenun Pahang Diraja Tengku Ampuan Besar Meriam di Pekan, Pahang, dan program pemulihan penjara oleh Jabatan Penjara, merupakan pencapaian khas hasil inisiatif kerajaan.Sempena majlis itu, Tunku Azizah turut mengumumkan projek kerajaan Pahang di Kampung Al-Sultan Abdullah di Pekan akan menyediakan tempat tinggal kepada bekas banduan dari seluruh negara dan memberi peluang kepada mereka untuk membina semula kehidupan dalam persekitaran yang bersepadu dan kondusif.“Di dalam perkampungan seluas 20 ekar tanah yang disediakan kerajaan Pahang ini, beta ingin terus membawa harapan kepada mereka yang datang dari penjara ini mengenai erti kebebasan. Kami mahu memperkasakan insan-insan ini untuk berdikari dari segi kewangan serta menyumbang kepada ekonomi tempatan dan domestik,” titah Tunku Azizah.Baginda juga mengumumkan penubuhan Persatuan Artisan Diraja Malaysia sebagai sebuah persatuan untuk mengiktiraf segelintir artisan yang mahir dan hasil usaha mereka yang lampau dan masa depan.Berkongsi perjalanan baginda, dalam memelihara dan menghidupkan tradisi budaya, Tunku Azizah bertitah ia bermula dua dekad lepas dengan memberi tumpuan kepada usaha perkembangan dan penjenamaan semula Tenun Pahang kepada Tenun Pahang Diraja di Pulau Keladi, Pekan.“Baru-baru ini, kita telah menyertai Minggu Kraf London untuk mempamerkan Tenun Diraja Pahang kepada dunia. Beta berharap dapat mengetengahkan seni dan kraf lain seperti seni Orang Asli dan songket dalam Minggu Kraf London yang akan datang,” titah Tunku Azizah.Tunku Azizah bertitah, baginda juga akan meneruskan lawatan sambil belajar ke negara-negara lain untuk menerokai dan mengenali cara negara berkenaan mengekalkan tradisi lama."Apabila pulang ke Pahang, beta akan gabungkan ilmu yang dipelajari ke dalam tekstil tradisional kita. Malah, reka bentuk itu telah diserapkan dalam kesemua enam persalinan pakaian yang beta pakai semasa pertabalan Yang di-Pertuan Agong," titah Tunku Azizah. -BERNAMA


Hospital Tanjong Karang baharu mula operasi 10 Oktober ini

TANJONG KARANG, 26 September- Hospital Tanjong Karang baharu yang juga merupakan Hospital Pakar Minor berkapasiti 150 katil akan mula beroperasi sepenuhnya pada 10 Oktober ini, kata Menteri Kesihatan Khairy Jamaluddin.Jelas Khairy, hospital baharu itu yang merupakan hospital pakar minor kedua di Selangor akan memanfaatkan lebih 350,000 penduduk sekitar selain menggantikan bangunan lama hospital tersebut yang telah berusia lebih 56 tahun.“Sebanyak 10 bidang kepakaran akan diperkenalkan di hospital itu secara berfasa merangkumi pembedahan, kecemasan, perubatan umum, obstetrik dan ginekologi, pediatrik, ortopedik, anestesiologi, radiologi, patologi serta bedah mulut dan maksilofasial. “Selain itu, hospital ini turut menawarkan perkhidmatan pakar secara lawatan bagi otorinolaringologi (ORL), oftalmologi, psikiatrik dan forensik. Dengan adanya perkhidmatan kepakaran di hospital ini, sebanyak 3,000 kes rujukan melibatkan kos penghantaran pesakit dari Hospital Tanjong Karang ke hospital pakar yang lain dapat dijimatkan kerana kes-kes bagi bidang-bidang tersebut boleh dilaksanakan di sini,” katanya.Beliau berkata demikian ketika berucap pada Majlis Penyerahan Projek Hospital Tanjong Karang di sini, hari ini yang turut dihadiri Menteri Pembangunan Usahawan dan Koperasi Tan Sri Noh Omar.Katanya, hospital itu juga akan dilengkapi dengan dua dewan bedah dan wad unit rawatan rapi (ICU) sebanyak empat katil selain satu mesin CT-Scan.Sementara itu, mengulas mengenai isu kesesakan wad bersalin di hospital kerajaan, Khairy berkata kesesakan itu hanya bermusim ekoran trend peningkatan kelahiran bayi pada September hingga November setiap tahun.Beliau berkata kementeriannya sedang berusaha memperkukuh pergurusan katil di wad bersalin dan mempercepatkan proses discaj bagi kes berisiko rendah.

(Menteri Kesihatan Khairy Jamaluddin (dua, kiri) bersama Menteri Pembangunan Usahawan dan Koperasi yang juga Ahli Parlimen Tanjong Karang Tan Sri Noh Omar (dua, kanan) ketika membuat lawatan ke fasiliti hospital selepas Majlis Penyerahan Hospital Tanjong Karang hari ini/FOTO BERNAMA)

“Berdasarkan statistik Kementerian Kesihatan (KKM) menunjukkan kemuncak peningkatan kelahiran direkodkan pada Oktober sehingga turut menyebabkan masalah kekurangan katil. “Ia bermusim dan tidak dapat dielakkan kerana jumlah kelahiran bayi yang tinggi sepanjang tempoh tiga bulan tersebut.Dalam pada itu, beliau turut mengumumkan peruntukan dan perolehan darurat sebanyak RM2.081 juta bagi menaik taraf dua fasiliti kesihatan di Sabak Bernam, dekat sini yang terbakar baru-baru ini. -BERNAMA


Hari ATM ke-89 beri peluang rakyat saksikan aset tiga cabang tentera

KUANTAN, 26 September- Sambutan Hari Angkatan Tentera Malaysia (ATM) ke-89 tahun 2022 diadakan secara terbuka bagi memberi peluang buat rakyat menyaksikan aset-aset gabungan tiga cabang ATM.Acara yang berlangsung tepat pukul 9.00 pagi itu, dimulakan sebaik sahaja ketibaan Panglima Angkatan Tentera, Jeneral Tan Sri Affendi Buang yang seterusnya melakukan pemeriksaan barisan.Sebaik selesai, dua segmen dipersembahkan buat rakyat iaitu Perbarisan Tempur berkonsep statik dengan 796 pegawai dan anggota.Manakala, segmen Demontrasi Keupayaan Aset dan Kompetensi Pasukan Khas ATM melibatkan 673 pegawai dan anggota yang terdiri daripada Gerup Gerak Khas (GGK), Pasukan Khas Laut (PASKAL) dan Pasukan Khas Udara (PASKAU).

(Sebahagian persembahan sempena Hari ATM ke-89)

Sambutan kali ini turut mempamerkan kesiagaan aset dan kompetensi para juruterbang ATM menerusi simulasi serangan udara.Turut mencuri tumpuan, terbang lintas empat pesawat helikopter ATM yang membawa bendera ATM, Tentera Darat Diraja Malaysia (TDM), Tentera Udara Diraja Malaysia (TUDM) dan Tentera Laut Diraja Malaysia (TLDM) semasa perbarisan tempur dilakukan yang diketuai Pegawai Memerintah No 10 Skn TUDM, Leftenan Kolonel Paranjothi Manogharan.Antara aset dipamerkan, Kenderaan Perisai Adnan, Gempita dan Sistem Pelancar Roket Berganda (ASTROS) dari TDM.

Sambutan tahun ini dijayakan oleh 1,887 orang termasuk kumpulan pentadbiran.


Bajet 2023 perlu beri tumpuan kepada pertumbuhan intensif, didorong oleh hasil dan pelaburan - MPOB

KUALA LUMPUR, 26 September- Industri sawit berharap kepada anjakan asas dalam strategi dalam Bajet 2023 yang akan datang, memberi tumpuan kepada pertumbuhan intensif, didorong oleh hasil dan pelaburan sejajar dengan penekanan yang meningkat terhadap kemampanan oleh negara-negara pengeluar utama dan pasaran pengguna.Pengawal selia industri, Lembaga Minyak Sawit Malaysia (MPOB) berkata berdasarkan komitmen Malaysia dalam mencapai sasaran yang ditetapkan di bawah Matlamat Pembangunan Mampan Pertubuhan Bangsa-Bangsa Bersatu (UNSDG), lebih banyak peruntukan diperlukan untuk membiayai usaha meningkatkan keterangkuman sosial dan kelestarian alam sekitar industri minyak sawit.Industri pada masa ini meliputi 15 daripada 17 UNSDG, merangkumi aspek utama tadbir urus alam sekitar, sosial dan korporat (ESG).“Terdapat permintaan yang meningkat untuk minyak sawit mampan yang diperakui yang perlu diberikan oleh negara-negara pengeluar utama seperti Indonesia dan Malaysia,” kata Ketua Pengarah MPOB Datuk Dr Ahmad Parveez Ghulam Kadir kepada Bernama, menyatakan bahawa kedua-dua negara menyumbang lebih 80% daripada pengeluaran minyak sawit global.Beliau berkata kerajaan perlu terus memberi sokongan untuk tujuan tertentu seperti sifat dinamik teknologi dan kebimbangan dalam operasi ladang kelapa sawit, terutamanya berkaitan peruntukan belanjawan.Beliau turut menekankan bahawa penggunaan amalan mekanisasi tinggi di ladang akan meningkatkan pematuhan ESG industri.Berdasarkan komitmen kerajaan untuk memastikan industri minyak sawit Malaysia yang mampan melalui standard Pensijilan Minyak Sawit Mampan Malaysia (MSPO), lebih banyak peruntukan diperlukan untuk meningkatkan kesedaran mengenai kepentingan ESG dalam kalangan pengguna minyak sawit dan menggalakkan pengeluar meningkatkan pematuhan ESG.“Peruntukan tambahan turut diperlukan oleh pengeluar untuk mematuhi keperluan ESG dan oleh agensi penguatkuasaan untuk mengesahkan pematuhan industri terhadap petunjuk ESG,” kata Ahmad Parveez.Minyak sawit pada masa ini merupakan minyak sayuran yang paling banyak digunakan di seluruh dunia, menyumbang lebih 35% daripada semua pengeluaran minyak sayuran, bagaimanapun ia telah menerima paling banyak kritikan dengan dakwaan menyebabkan impak kepada alam sekitar.Mengenai pemulihan sektor pasca pandemik terutamanya dalam pengeluaran minyak sawit, beliau berkata MPOB berharap lebih banyak program pembangunan bakat untuk sektor kelapa sawit bagi mengurangkan kebergantungan kepada pekerja asing.“Bagi mengurangkan kebergantungan kepada pekerja asing, syarikat perladangan sawit digalakkan mengambil pekerja tempatan.“Kerajaan boleh mempertimbangkan untuk memberikan insentif kepada syarikat perladangan untuk mempunyai semua pekerja tempatan,” katanya.Sementara itu, katanya sektor biojisim turut dinyatakan sebagai bidang pembangunan utama negara, terutamanya dari segi penggunaan dan pengeluaran produk dan perkhidmatan biojisim dengan nilai tambah tinggi.“Ini memerlukan dasar biojisim yang komprehensif serta penyelidikan, pembangunan, pengkomersialan dan inovasi untuk mencipta teknologi masyarakat.“Ini akan mewujudkan peluang pekerjaan baharu, pada masa sama melindungi alam sekitar melalui pengurangan pelepasan gas rumah hijau,” kata Ahmad Parveez.MPOB turut berharap peruntukan khas dapat diberikan kepada Institut Penyelidikan dan Perkhidmatan Teknikal Kelapa Sawit MPOB (PORTSIM) untuk menjalankan aktiviti penyelidikan, pembangunan dan pengkomersialan di China.Ini boleh membantu meningkatkan bahagian minyak sawit Malaysia dalam sektor makanan hiliran bernilai tinggi, makanan haiwan dan oleokimia di negara yang paling ramai penduduk di dunia, katanya.

“Ini juga sejajar dengan Rancangan Malaysia Ke-12 berhubung pengeluaran produk bernilai tinggi, pelbagai dan kompleks melalui penggunaan teknologi, serta mengukuhkan kerjasama teknikal dalam inovasi produk dalam kalangan pusat penyelidikan tempatan dan antarabangsa.“Ia akan turut meningkatkan daya tahan sosio-ekonomi yang mampan dengan menyediakan lebih banyak bantuan dan subsidi, terutamanya untuk pekebun kecil dalam persekitaran kos pengeluaran yang meningkat,” katanya.Mengenai prospek sektor minyak sawit, Ahmad Parveez berkata bagi tempoh Julai-Disember 2022 (separuh kedua 2022), pengeluaran minyak sawit mentah (MSM) diunjurkan meningkat sebanyak 1.9% daripada 9.75 juta tan yang dikeluarkan pada separuh kedua 2021. Pertumbuhan itu akan didorong oleh jangkaan peningkatan di kawasan ladang kelapa sawit yang matang dan jangkaan kemasukan pekerja asing di ladang kelapa sawit, selain trend hasil yang positif sehingga Oktober dan faktor cuaca yang lebih baik pada 2022.Sementara itu, eksport MSM pada separuh kedua 2022 diunjurkan merosot sebanyak 12.8% berbanding 2.47 juta tan pada separuh kedua 2021 berikutan jangkaan permintaan yang rendah daripada negara-negara pengimport utama, terutamanya India berikutan bekalan yang banyak dari Indonesia. -BERNAMA


Ekspedisi Sungai Muar: Cabaran pupuk semangat cintakan sungai

MUAR 25 September- Semangat cintakan sungai terus dipupuk melalui Ekspedisi Sungai Muar bersempena Hari Sungai Sedunia.Cabaran tersebut membawa peserta menyelusuri hulu sungai di Empangan Talang, Kuala Pilah dan berakhir di Jeti Tanjung Emas, di hilir sungai Muar.Ekspedisi empat hari ini merentasi beberapa bandar utama, antaranya Kuala Pilah dan Bahau di Negeri Sembilan serta Segamat, Pagoh, Tanjung Agas dan Muar, Johor.Selain bertujuan meningkatkan pengetahuan dan teknik mengurus air sungai serta kawasan tadahan, 90 peserta terlibat berpeluang melihat aktiviti kebudayaan dan sejarah di sepanjang lembangan sungai berkenaan.Ia termasuk ' mengoca' atau aktiviti menangkap ikan beramai-ramai menggunakan tangan di daerah Kuala Pilah. Menurut pegawai Jabatan Saliran dan Pengairan Kuala Pilah , Muhammad Zamiri Ali ini termasuk ' mengoca' atau aktiviti menangkap ikan beramai-ramai menggunakan tangan di daerah Kuala Pilah. "Pembinaan tapak ini pada tahun 2020 selepas kejayaan pesta bola mengoca yang diadakan dekat Juasseh , jadi kerajaan negeri telah bercadang untuk membina tapak mengoca kekal ini," katanya.

(Pegawai Jabatan Saliran dan Pengairan Kuala Pilah , Muhammad Zamiri Ali)

Tambah Zamiri, tapak pesta ini merupakan kawasan penanaman padi di atas tanah rizab seluas 4.04 hektar, melalui inisiatif kerajaan negeri di bawah kendalian pegawai daerah.Seterusnya ekspedisi dilanjutkan dengan aktiviti kudap di air terjun Ulu Bendul, mengunjungi galeri darurat Bukit Kepong dan lawatan Loji Rawatan Air di Pagoh.Program berakhir dengan menyelusuri sungai Muar bermula dari Sungai Grisek menuju ke jeti Tanjung Emas di Muar."Sumber air ini sangat penting dan kita perlu pelihara. Ekspedisi ini amat menyeronokkan dengan sejarah di sepanjang sungai Muar ini, punca kepesatan bandar dan laluan utama Negeri Sembilan ke Johor," kata salah seorang peserta ekspedisi.

(Antara peserta yang menyertai Ekspedisi Sungai Muar)


Pertumbuhan ekonomi Malaysia pada suku kedua 2022 tertinggi di ASEAN - PM

(Perdana Menteri, Datuk Seri Ismail Sabri Yaakob berucap pada majlis makan malam bersama Keluarga Malaysia di New York)

NEW YORK, 25 September - Pertumbuhan ekonomi Malaysia bagi suku kedua tahun ini adalah tertinggi di ASEAN.  Perdana Menteri, Datuk Seri Ismail Sabri Yaakob berkata ia dijangka mampu mencapai sasaran antara 5.3 peratus dan 6.3 peratus dengan mengambil kira pencapaian separuh pertama tahun 2022 sebanyak 6.9 peratus.  Ekonomi negara terus mengukuh dengan Keluaran Dalam Kasar Negara (KDNK) bagi suku kedua tahun 2022 mencatat pertumbuhan sebanyak 8.9 peratus.  Ia lebih tinggi berbanding 5 peratus yang dicatat pada suku pertama tahun ini.

(Perdana Menteri, Datuk Seri Ismail Sabri Yaakob beramah mesra bersama rakyat Malaysia pada majlis makan malam bersama Keluarga Malaysia di New York)

Jelas Perdana Menteri, pelbagai langkah yang diambil kerajaan dalam melaksanakan pakej rangsangan dan pembukaan semula sektor ekonomi secara beransur telah mengurangkan impak besar daripada krisis pandemik COVID-19.  Pada masa sama, menyokong pemulihan semula pertumbuhan ekonomi.

Ismail Sabri berucap pada majlis makan malam bersama Keluarga Malaysia yang dihadiri lebih 300 rakyat Malaysia di New York.  Beliau menyifatkan rakyat Malaysia di luar negara, termasuk di Amerika Syarikat sebagai ‘Duta Kecil’ negara yang mempunyai peranan penting untuk terus melakar imej positif Malaysia di seberang laut.


11 lokasi di Johor bagi program World Cleanup Day (WCD)

JOHOR BAHRU, 25 September- Sebanyak 11 lokasi di Johor terpilih bagi penganjuran program World Cleanup Day (WCD) peringkat negeri tahun 2022.Ia dalam usaha mendidik masyarakat lebih bertanggungjawab terhadap alam sekitar, selaras hasrat, menjadi negeri bersih dan selamat menjelang tahun 2030. Menurut Pengarah SWCorp negeri Johor, Cairul Hisham Jalaluddin, sebanyak 25 agensi terlibat, antaranya sekolah, pihak berkuasa tempatan (PBT) dan organisasi badan bukan kerajaan (NGO)."Kita di Malaysia, WCD bermula pada tahun 2020 melibatkan 73 agensi berkembang pada tahun 2021. Seramai 21,000 sukarelawan telah berdaftar dalam platform yang dipanggil Sukarelawan Hero Kebersihan yang telah dilancarkan pada tahun 2020 sehingga kini," katanya.

(Pengarah SWCorp negeri Johor, Cairul Hisham Jalaluddin)

Beliau berkata demikian pada Program World Cleanup Day Tahun 2022 peringkat negeri Johor di Kampung Teluk Jawa, Johor Bahru.Antara aktiviti dilaksanakan adalah kuiz oleh pihak SWCorp, aktiviti pembersihan, audit sisa pepejal dan pertandingan kebersihan antara agensi di negeri itu.Antara lokasi lain yang menganjurkan program seumpama itu adalah di Dataran Pantai Kembara Mersing, Jeti Pasar Nelayan Parit Karang di Muar, dan Jalan Tun Sri Lanang Kota Tinggi.Sejak 17 September lalu hingga kini, sebanyak 40 lokasi telah melaksanakan program berkenaan.


Kepentingan kebersihan sungai, kerajaan negeri Melaka ada pendekatan inklusif

MELAKA, 25 September- Sungai merupakan elemen penting dalam kehidupan.Peranan utamanya sebagai punca sumber air selain menjadi habitat kepada hidupan air tawar.Justeru, bagi memastikan rantaian yang disokongnya kekal berfungsi, kebersihan sungai wajar diberi perhatian.Sejauh mana masyarakat punyai kesedaran tentang pentingnya tanggungjawab menjaga kebersihan sumber air bersih itu?Exco Perumahan, Kerajaan Tempatan Dan Alam Sekitar negeri Melaka, Datuk Zaidi Attan berkata, kerajaan negeri membuat pendekatan secara inklusif melihat pentingnya sungai untuk diwariskan kepada generasi akan datang dengan mengurangkan penggunaan bahan kimia semasa rawatan air.  "Disebabkan faktor itu kita menyedari kualiti air sungai bermula dari hulu sungai ke tahap dua kemudian ke hilir sungai bertahap tiga yang ini disebabkan oleh pencemaran efluen- efluen yang bukan sahaja melibatkan sisa industri tetapi melibatkan sisa pertanian ,perternakan dan juga sisa perumahan yang dibuang secara terus ke dalam longkang- longkang ataupun parit- parit menyalurkan air itu ke sungai- sungai utama yang menjadi sumber kepada minuman kita," katanya.

(Exco Perumahan, Kerajaan Tempatan Dan Alam Sekitar negeri Melaka, Datuk Zaidi Attan)

Sementara itu, Pengarah Jabatan Alam Sekitar negeri Melaka, Rosli Mustafa pula berkata pelbagai usaha dijalankan pihaknya untuk tujuan penjagaan sungai termasuk mengawal kualiti air dengan pemantauan berkala.  Kualiti air sungai akan dipantau enam kali setiap tahun bagi stesen manual, manakala stesen automatik bacaan akan diperoleh setiap 30 minit.  Sebanyak 56 stesen pengawasan kualiti air sungai manual dan dua buah stesen pengawasan kualiti air sungai automatik terdapat di negeri ini.  "Bagi Jabatan Alam Sekitar kita ada satu Akta Induk yang kita panggil ataupun Kualiti Alam Sekeliling 1974 bagi kawalan pencemaran sungai kita ada Seksyen 25 untuk kawalan pencemaran ke atas perairan daratan , perairan daratan termasuk sungai. Seseorang tidak boleh mengeluar , melepas atau meletakkan apa-apa bahan bahaya pada alam sekeliling dengan melanggar syarat-syarat yang kita tetapkan bawah akta selain daripada itu kita ada Seksyen 16 untuk kawalan pelepasan enfluen ataupun pelepasan buangan daripada premis-premis yang kita lesenkan," jelasnya.

(Pengarah Jabatan Alam Sekitar negeri Melaka, Rosli Mustafa)


Bas kilang terbabas, pemandu dan 12 penumpang cedera parah

DURIAN TUNGGAL, 25 September- Seramai 38 pekerja kilang termasuk pemandu bas berdepan detik cemas apabila bas yang dinaiki mereka terbabas ke dalam tebing di Jalan Simpang Gading, Melaka malam tadi. Dalam kejadian pada 7.50 malam itu, 12 orang penumpang dan pemandu cedera parah, manakala penumpang lain mengalami cedera ringan.Pengarah Jabatan Bomba dan Penyelamat (JBPM) Melaka, Abu Bakar Katain berkata, kesemua 13 mangsa termasuk pemandu yang cedera parah telah dibawa ke Hospital Jasin.  Kesemua pekerja kilang yang terlibat dalam kemalangan itu adalah warga Myanmar dan Nepal, manakala pemandu bas merupakan warga tempatan.  "Siasatan awal mendapati bas tersebut sedang dalam perjalan untuk menghantar pekerja ke kilang pulang ke kediaman mereka, sebelum menggelungsur ke dalam tebing yang berketinggian 50 meter dari jalan raya dan tersangkut pada pokok", katanya kepada media di Durian Tunggal.Katanya, pihak bomba menerima panggilan pada jam 7.57 malam dan tiba ke lokasi kejadian 10 minit kemudian.  Seramai 27 pegawai dan anggota bomba dari 3 Balai Bomba dan Penyelamat (BBP) Ayer Keroh, Jasin Bestari dan Alor Gajah terlibat dalam operasi menyelamat selama 45 minit itu.

(Pengarah Jabatan Bomba dan Penyelamat (JBPM) Melaka, Abu Bakar Katain)


PM dijadual ke UAE sempena lawatan kerja bermula esok

PUTRAJAYA, 25 September- Perdana Menteri, Datuk Seri Ismail Sabri Yaakob dijadual mengadakan lawatan kerja ke Emiriah Arab Bersatu (UAE) bermula esok sehingga 29 September.Wisma Putra menerusi kenyataan memaklumkan, Perdana Menteri dijangka bertemu Presiden UAE, Mohamed Zayed Al Nahyan di Istana Presiden di Abu Dhabi. Ia merupakan pertemuan pertama Datuk Seri Ismail Sabri dengan pemimpin baharu UAE itu selepas Mohamed Zayed dilantik sebagai Presiden pada 14 Mei lepas."Agenda perbincangan utama antara kedua-dua pemimpin adalah termasuk meneroka bidang kerjasama yang berpotensi bagi mengukuhkan lagi kerjasama yang telah lama terjalin dalam pelbagai bidang antara Malaysia dan UAEAntara bidang tumpuan baharu adalah ekonomi digital, keselamatan makanan, pendigitalan pendidikan, tenaga boleh diperbaharui serta penyertaan Malaysia dalam Program Legasi 5-Tahun," menurut kenyataan itu.

Kedua-dua pemimpin juga akan bertukar-tukar pandangan mengenai pelbagai isu serantau dan antarabangsa berkepentingan bersama."Perdana Menteri dijadual akan melawat Abu Dhabi National Oil Company (ADNOC).Fokus utama adalah prospek kerjasama antara ADNOC dan PETRONAS dalam bidang minyak dan gas serta tenaga boleh diperbaharui," menurut kenyataan itu lagi.Pada tahun 2021, UAE merupakan rakan dagangan terbesar Malaysia, destinasi eksport kedua terbesar dan sumber import kedua terbesar dalam kalangan negara Asia Barat. Jumlah perdagangan Malaysia dengan UAE tahun lepas meningkat 7.9 peratus kepada RM22.29 bilion berbanding RM20.65 bilion pada 2020.


Program TT Klasik Mercedes Perlis dapat sambutan

KANGAR, 25 September- Lebih daripada 70 buah kereta klasik Mercedes menyertai Program TT Klasik Mercedes Perlis yang diadakan di perkarangan Restoran Sungai Bakong Dua, Padang Behor, Kangar.Program yang julung-julung kalinya diadakan di negeri Perlis dianjurkan dengan kerjasama Komuniti Mercedes Perlis, Rakan Mercedes Kulim, Northern Mercedes Benz Owners Club, Tuten Northern dan juga W202 Otai Utara.Raja Muda Perlis, Tuanku Syed Faizuddin Putra Jamalullail turut berkenan berangkat melawat program berkenaan.Turut diadakan ialah 'review kereta', penyampaian hadiah kepada lima buah kereta pilihan, acara jualan dan tandatangan produk yang dibawa khas untuk para peminat serta Konvoi ke Timah Tasoh.Hadir sama menyambut keberangkatan baginda ialah ikon klasik Mercedes Malaysia, Azril Bahaman yang juga Pengasas Klasik Mercedes Malaysia.

(Raja Muda Perlis, Tuanku Syed Faizuddin Putra Jamalullail berkenan melawat kereta yang dipamerkan)


Majlis Keselamatan PBB pertimbang resolusi berkaitan Myanmar

NEW YORK, 24 September- Majlis Keselamatan PBB sedang mempertimbangkan resolusi yang digubal oleh Britain dan diedarkan Jumaat lepas. Resolusi itu akan menuntut penamatan semua keganasan di Myanmar, selain menggesa penghentian segera pemindahan senjata ke Myanmar dan mengancam sekatan PBB.  Resolusi berkenaan juga akan menggesa junta Myanmar membebaskan semua tahanan politik, termasuk Aung San Suu Kyi, melaksanakan pelan damai ASEAN dan membenarkan peralihan demokrasi. Program Pembangunan PBB (UNDP) telah meramalkan bahawa impak gabungan rampasan kuasa dan pandemik COVID-19 boleh memaksa hampir separuh penduduk Myanmar terjerumus ke dalam kemiskinan tahun ini. Tentera melakukan pencabulan hak asasi manusia dengan sewenang-wenangnya seperti yang mereka lakukan empat tahun lalu semasa penganiayaan ganas terhadap Rohingya, dan etnik minoriti lain pada dekad sebelumnya.

(Majlis Keselamatan PBB sedang pertimbangkan resolusi yang digubal oleh Britain)

Majlis Keselamatan telah lama berpecah mengenai Myanmar dengan diplomat berkata, China dan Rusia berkemungkinan akan melindungi negara itu daripada sebarang tindakan tegas dan rundingan mengenai draf resolusi British mungkin mengambil sedikit masa.

Untuk diterima pakai, resolusi Majlis Keselamatan memerlukan sekurang-kurangnya sembilan undi menyokong dan tiada veto oleh Rusia, China, Amerika Syarikat, Perancis atau Britain.  Perpecahan semakin mendalam; ketidaksamaan semakin meluas; cabaran semakin banyak dunia perlukan harapan dan tindakan secara menyeluruh.